1,447 kes malaria, 7 kematian dicatatkan
Oleh MOHAMAD HAFIZI BIN MOHD SAID

17 Julai 2022, 3:51 pm
IPOH – Sebanyak tujuh kematian kes malaria dilaporkan Kementerian Kesihatan (KKM) berlaku di negara ini bagi tempoh enam bulan pertama tahun ini.
Timbalan Menteri Kesihatan, Datuk Dr. Noor Azmi Ghazali berkata daripada jumlah berkenaan enam merupakan kematian melibatkan jangkitan malaria zoonotik manakala satu kes melibatkan jangkitan manusia yang berlaku di luar negara dan dibawa masuk ke Malaysia.
Menurut Noor Azmi, meskipun terdapat kematian melibatkan pesakit malaria di negara ini keadaan masih terkawal dan orang ramai diminta agar tidak bimbang ekoran KKM sentiasa berusaha mengawal penyakit tersebut.
“Sehingga minggu epidemik (ME) ke27 hanya ada tujuh kematian dilaporkan di mana satu di Johor, Pahang dan Sarawak, manakala masing-masing dua kes di Terengganu dan Sabah.
“Orang ramai tidak perlu bimbang namun pada masa sama kita tidak boleh leka. Kita (KKM) sentiada memberikan kesedaran kepada rakyat bahawa malaria masih wujud dan kebanyakannya adalah kumpulan zoonotik di mana perumahnya adalah haiwan iaitu monyet dan kera,” katanya.
Beliau berkata demikian selepas hadir merasmikan Sambutan Hari Malaria Sedunia Peringkat Kebangsaan 2022 di Bulatan Sultan Azlan Shah, Meru di sini hari ini.

Mengulas lanjut, Noor Azmi berkata sebanyak 1,447 kes malaria dilaporkan kepada KKM bagi tempoh sama iaitu 2 Januari sehingga 9 Julai tahun ini di mana 1,311 kes merupakan malaria zoonotik dan 136 kes pula malaria melibatkan jangkitan manusia melibatkan kes import dan introduce.
Katanya, Sabah merupakan negeri tertinggi mencatatkan kes malaria sebanyak 786 kes di mana 782 daripadanya merupakan kes malaria Zoonotik dan diikuti Sarawak sebanyak 390 kes dan Kelantan 72 kes yang dilaporkan. – KOSMO! ONLINE


Duit pembedahan suami lesap ditipu ‘pegawai’ Ahli Parlimen Beruas
Oleh SHAMSUL KAMAL AMARUDIN

17 Julai 2022, 3:18 pm
LUMUT – Seorang suri rumah berputih mata apabila sebahagian wang yang mahu digunakan untuk membiayai pembedahan suaminya lesap selepas diserahkan kepada seorang lelaki mengaku sebagai ‘pegawai khas’ Ahli Parlimen Beruas tengah hari semalam.
Wanita berusia 28 tahun itu memberitahu kira-kira pukul 11.30 pagi, seorang lelaki menaiki kereta BMW hitam datang ke rumahnya di Sitiawan, ingin melihat keadaan suaminya yang terlantar kerana terdapat ketumbuhan dalam kepala.
“Lelaki yang mengaku sebagai pegawai khas kepada Datuk Ngeh Koo Ham, memberitahu suami akan menerima cek bantuan RM15,000 tetapi kerani tersilap tulis RM23,000 pada cek tersebut, jadi dia meminta saya membuat pulangan duit berjumlah RM8,000.
“Saya kemudian pergi ke Public Bank Sitiawan dengan suspek pada pukul 12.19 tengah hari dan membuat pindahan wang melalui kad Mesin Pengeluaran Wang Automatik (ATM) berjumlah RM3,500 ke akaun Bank Hong Leong atas nama Lee Hee Lang, dan mengeluarkan wang tunai RM4,500 dan serahkan kepadanya,” katanya.
Wanita itu bercakap pada sidang akhbar di Pusat Khidmat Ahli Dewan Undangan Negeri Astaka dan Parlimen Beruas di Kampung Koh, Sitiawan hari ini.
Menurut suri rumah itu, lelaki itu kemudian meminta beliau pergi ke pusat khidmat tersebut untuk mengambil cek tersebut tetapi mendapati ia ditutup.

Selepas menunggu hampir dua jam, beliau kemudian menghubungi Thinagaran dan memberitahu perkara tersebut sebelum menyedari telah ditipu selepas dimaklumkan suspek bukan pegawai khas wakil rakyat tersebut.
Beliau sedih dan merasa sakit hati kerana wang tersebut juga sebahagian sumbangan orang ramai bagi membiayai pembedahan suaminya yang dianggarkan melibatkan kos lebih RM50,000 di Hospital Kuala Lumpur (HKL) dalam tempoh terdekat. – KOSMO! ONLINE


36.8 juta pokok ditanam seluruh negara
Oleh MOHD YUNUS YAKKUB

17 Julai 2022, 4:06 pm
SHAH ALAM – Sebanyak 36.8 juta pokok telah berjaya ditanam di seluruh negara melalui Kempen Penanaman 100 juta pokok menjelang 2025, setakat hari ini.
Menteri Tenaga dan Sumber Asli, Datuk Seri Takiyuddin Hassan berkata, ini merangkumi lebih 1,000 spesis dalam mewujudkan suasana persekitaran semula jadi yang segar dan memberikan kesedaran menghijaukan dan memelihara alam sekitar.
Katanya, kempen ini mengajak semua pihak sama ada sektor awam atau swasta dalam menjayakan gerakan penanaman pokok secara besar-besaran di seluruh negara.
“Kempen ini telah dimulakan sejak 5 Januari tahun lalu dan sebanyak 36.8 juta pokok telah berjaya ditanam seluruh negara, setakat hari ini.
“Sasaran bagi tahun lalu telah capai dan kita menyasarkan untuk menanam sebanyak 20 juta pokok setahun, pada tahun ini pula,” katanya ketika berucap pada pelancaran Penghijauan Malaysia: Koperasi Prihatin Sejuta Pokok di Taman Botani Negara di sini, hari ini.
Program itu dilancarkan Menteri Pembangunan Usahawan dan Koperasi, Tan Sri Noh Omar.

Pada majlis itu juga, Noh turut melancarkan modul Pendidikan dan Pembelajaran ‘Sejuta Pokok Segunung Harapan’ untuk dimanfaatkan 2,460 koperasi sekolah di seluruh Malaysia dengan keanggotaan berjumlah kira-kira 1.97 juta anggota individu.
Takiyuddin memberitahu, usaha Angkatan Koperasi Kebangsaan Malaysia Berhad (Angkasa) menanam sejuta pokok dalam tempoh dua tahun amat dihargai menyumbang kepada kelestarian alam.
Tambah beliau, inisiatif ini didapati selari dengan sasaran kedua Dasar Kepelbagaian Biologi Kebangsaan (2016-2025) iaitu meningkatkan sumbangan dan menggalakkan pihak swasta untuk terlibat dengan pemuliharaan dan pemeliharaan sumber biodiversiti. -KOSMO! ONLINE


Guru KAFA hempas murid dibebaskan
Oleh MOHD AZLI ADLAN

17 Julai 2022, 4:56 pm
KUALA TERENGGANU – Guru Kelas Al-Quran dan Fardu Ain (KAFA) yang ditahan pada Jumaat lalu bagi membantu siasatan mencederakan anak muridnya sehingga patah kaki kanan telah dibebaskan dengan jaminan polis hari ini.
Ketua Polis Daerah Marang, Deputi Superintendan Mohd. Zain Mat Dris berkata, keterangan guru lelaki tersebut telah diambil sepanjang tiga hari tempoh reman terbabit.
“Kita berpuas hati dengan keterangan dan bahan bukti yang dikumpul bagi membantu siasatan mengikut Seksyen 325 Kanun Keseksaan.
“Kertas siasatan berhubung kes terbabit akan dihantar ke Pejabat Pendakwa Raya bagi tindakan lanjut,” katanya di sini hari ini.
Kosmo! semalam melaporkan seorang ibu menuntut pembelaan terhadap anak lelakinya berusia sembilan tahun yang didakwa dicederakan suspek hingga patah kaki pada 6 Julai lalu.
Murid tahun tiga itu didakwa dihempas ke atas kerusi oleh guru lelaki tersebut sewaktu sesi pengajaran KAFA di sebuah sekolah di daerah Marang.

Insiden itu didakwa memberi kesan trauma kepada mangsa sebelum ibu bapanya membuat laporan polis pada 8 Julai lalu.
Berikutan laporan tersebut, suspek berusia 37 tahun kemudiannya ditahan polis pada Jumaat lalu. – KOSMO! ONLINE


KPDNHEP laku audit kesan dalang seludup minyak masak
Oleh MOHD AZLI ADLAN

17 Julai 2022, 3:01 pm
KUALA TERENGGANU – Audit menyeluruh dan terperinci terhadap pemain industri minyak masak bersubsidi di semua peringkat sedang dijalankan bagi mengesan dalang sebenar penyeludupan barang kawalan tersebut di negara jiran.
Timbalan Menteri Perdagangan Dalam Negeri dan Ha Ehwal Pengguna, Datuk Rosol Wahid berkata, pengauditan tersebut melibatkan pengilang, pembungkus, pemborong dan peruncit minyak masak subsidi disyaki.
Beliau berkata, Kementerian Perdagangan Dalam Negeri dan Hal Ehwal Penggguna (KPDNHEP) telah mengenalpasti jenama-jenama minyak masak bersubsidi tempatan yang dijual secara haram di sempadan negara jiran.
“Kita sedang menyiasat semua pemain industri terdiri daripada pengilang, pembungkus, pemborong dan peruncit bagi jenama terlibat.
“Siasatan dilakukan dengan mengaudit rekod pergerakan stok daripada kesemua rantaian itu bagi mengenal pasti pihak mana yang melakukan kebocoran tersebut,” katanya selepas menghadiri Perjumpaan Persatuan Veteran Angkatan Tentera Malaysia (PVATM) Terengganu di sini hari ini.
Dalam pada itu, Rosol memberitahu setakat ini, KPDNHEP telah mengesan 70 kes kesalahan berkait minyak masak melibatkan nilai rampasan keseluruhan RM85,717 sejak awal bulan ini.

Kosmo! 11 Jun lalu melaporkan Pengerusi Pasukan Khas Jihad Tangani Inflasi, Tan Sri Annuar Musa memberitahu berdasarkan siasatan, kesemua bekalan minyak masak bersubsidi yang diseludup masuk ke sempadan Thailand dipercayai datang terus dari kilang. – KOSMO! ONLINE


Tawaran saman trafik 50 peratus palsu
Oleh NOR AZIHAN MD. GHAZALI

17 Julai 2022, 2:10 pm
PETALING JAYA – Polis Diraja Malaysia (PDRM) mengesahkan iklan promosi tawaran saman trafik 50 peratus sehingga 20 Julai ini yang didakwa dikeluarkan Jabatan Siasatan dan Penguatkuasaan Trafik (JSPT) adalah palsu.
Setiausaha PDRM, Datuk Noorsiah Mohd. Saaduddin berkata, JSPT telah mengesan satu iklan mempromosikan tawaran 50 peratus diskaun saman Jabatan Pengangkutan Jalan (JPJ) dan Polis Diraja Malaysia (PDRM) melalui aplikasi WhatsApp.
“Iklan tersebut memaparkan nilai kadar saman dan jumlah bayaran diskaun serta tawaran sehingga 20 Julai ini,” ujarnya dalam kenyataan hari ini.
Menurut beliau, pihak PDRM mendapati iklan promosi saman tersebut adalah palsu.
“Justeru itu, kita sedang menjalankan siasatan ke atas individu yang bertanggungjawab dalam menyebarkan berita dan iklan palsu berkenaan,” ujarnya.
Jelasnya, orang ramai yang menerima iklan promosi tersebut diminta untuk tidak terpengaruh atau berhubung dengan penama yang dinyatakan dan masyarakat juga dinasihatkan agar menyemak terlebih dahulu kesahihan sebarang berita terutamanya mengenai tawaran pengurangan saman melalui saluran media rasmi PDRM bagi mengelak menjadi mangsa penipuan. – KOSMO! ONLINE


Cincin mewah bertatahkan 24,679 butir berlian
Oleh KOSMO!

17 Julai 2022, 2:00 pm
NEW DELHI – Sebuah syarikat perhiasan di India menempah  namanya  dalam Guinness World Records apabila menggunakan sejumlah 24,679 butir berlian untuk menghasilkan sebentuk cincin.
Guinness World Records mengumumkan bahawa SWA Diamonds memegang rekod untuk cincin bertatahkan paling banyak berlian. Cincin itu digelar ‘Ami’ atau dalam bahasa Sanskrit yang bermaksud keabadian.
Reka bentuk cincin itu adalah berinspirasikan cendawan tiram merah jambu.
“Cendawan ini  mewakili keabadian dan umur panjang,” kata Pengarah Urusan SWA Diamonds, Abdul Gafur Anadiyan.
Berlian asli yang diletakkan pada cincin itu disahkan bebas konflik oleh Skim Pensijilan Proses Kimberley.
Cincin  yang beratnya kira-kira 340 gram itu dianggarkan  oleh SWA Diamonds bernilai sekitar AS$95,243 (RM423,736). – Agensi


Akhbar Kosmo!, Utusan Malaysia kini dijual guna mesin layan diri
Oleh ZULKIFLI MANZOR

17 Julai 2022, 2:28 pm
PETALING JAYA – Akhbar Kosmo! dan Utusan Malaysia terbitan Media Mulia Sdn. Bhd. (Media Mulia) kini boleh dibeli melalui mesin layan diri yang diletakkan di lokasi strategik di sekitar Lembah Klang.
Ia merupakan program perintis yang dilaksanakan oleh Media Mulia dengan kerjasama syarikat pengendali layan diri makanan dan minuman (F&B) Atlas Vending.
Dengan mesin layan diri yang beroperasi 24 jam tersebut, orang ramai boleh mendapatkan naskhah Kosmo! dan Utusan Malaysia lebih awal sebelum kedai-kedai dibuka.
Sebagai tambahan, setiap belian naskhah Kosmo! atau Utusan Malaysia yang dijual melalui mesin layan diri akan mendapat dua sachet Kopi Segera Wonda secara percuma.
Antara lokasi terlibat adalah KL Sentral, Stesen LRT Bangsar dan Ampang Park bagi memudahkan pengguna pengangkutan awam mendapatkan bahan bacaan akhbar harian.
Pengarah Urusan dan Pengarang Kumpulan Media Mulia, Mohamad Azlan Jaafar berkata, masih terdapat pasaran untuk akhbar fizikal walaupun pembaca beralih ke platform dalam talian.

“Akhbar utama di seluruh dunia meneruskan edisi cetak mereka kerana bentuk fizikal akhbar itu mengukuhkan standard dan kualiti kewartawanan yang dikagumi untuk berabad. Kami akan terus menyokong standard yang sama sebagai organisasi media dipercayai.
“Media Mulia berbesar hati bekerjasama dengan syarikat inovatif seperti Atlas Vending bagi memoden dan meningkatkan kemudahan pembelian akhbar Utusan Malaysia dan Kosmo!.
“Kami akan terus mencari titik sentuh baharu dalam pengedaran produk kami pada masa hadapan. Kopi Segera Wonda yang turut disertakan dalam setiap pembelian melengkapkan ritual harian istimewa iaitu memegang senaskhah akhbar bersama secawan kopi yang enak di sisi anda,” katanya dalam satu kenyataan semalam.
Sementara itu, Naib Presiden Pemasaran Etika Sdn. Bhd., Amy Gan berkata, pihaknya berbesar hati dapat bekerjasama dengan Media Mulia memperluaskan rangkaian produk yang dijual melalui mesin layan diri dan menggalakkan semula amalan membaca akhbar.
Menurut beliau, kemudahan baharu itu diharap akan menceriakan pagi pengguna pengangkutan awam kerana lebih mudah untuk mendapatkan akhbar Kosmo! dan Utusan Malaysia tanpa perlu beratur di kaunter sebaliknya menggunakan bayaran tanpa tunai melalui e-dompet, kad kredit atau debit.
“Minum kopi sambil membaca akhbar tabiat ramai rakyat Malaysia. Justeru, kami menawarkan Kopi Segera Wonda iaitu kopi segera Arabica 100 peratus premium untuk setiap naskhah akhbar yang dibeli,” katanya. – KOSMO! ONLINE


Simpan 671,000 batang rokok seludup dalam van
Oleh MUHAMMAD AYMAN GHAFFA

17 Julai 2022, 2:19 pm
KOTA BHARU – Cubaan sindiket penyeludup untuk membawa masuk sebanyak 671,000 batang rokok termasuk keretek tanpa cukai gagal selepas Jabatan Kastam Diraja Malaysia (JKDM) Kelantan berjaya mengesan sebuah van yang ditinggalkan di sebuah kampung di sini pada Rabu lalu.
Rokok yang dianggarkan bernilai RM452,725 termasuk cukai itu dirampas kira-kira pukul 12.45 tengah hari selepas JKDM menjalankan risikan mengenai kegiatan penyeludupan di kawasan tersebut.
Pengarah JKDM Kelantan, Mohd. Nasir Deraman berkata, siasatan awal mendapati, sindiket penyeludupan menggunakan van jenis Toyota Hiace yang dijadikan sebagai tempat untuk menyimpan kesemua rokok seludup bagi mengaburi mata anggota penguat kuasa semasa mereka menjalankan kegiatan itu.
Menurutnya, semasa serbuan dijalankan, van terbabit ditinggalkan di kawasan tersebut tanpa pemandu atau individu yang terlibat dalam sindiket yang dijalankan.
“Pemeriksaan di dalam van itu telah menemui sebanyak 82 kotak yang mengandungi rokok seludup dan keretek sebanyak 671,000 batang.
“Siasatan awal mendapati, kesemua rokok-rokok itu dipercayai diseludup dari negara jiran dan ia akan dijual di pasaran negeri Kelantan,” katanya pada sidang akhbar Ibu Pejabat JKDM, Padang Bongor di sini hari ini.

Mengulas lanjut, kes disiasat mengikut Seksyen 135 (1) Akta Kastam 1967.
Dalam perkembangan sama, Mohd. Nasir memberitahu, sebanyak 11 juta batang rokok seludup pelbagai jenama bernilai RM7.4 juta termasuk cukai sepanjang tempoh enam bulan tahun ini.
Katanya, sepanjang tempoh itu juga, JKDM Kelantan berjaya menahan dan mendakwa 22 indvidu yang terlibat menjalankan kegiatan penyeludupan rokok. – KOSMO! ONLINE


Orang Melayu sensitif isu agama
Oleh HARIS FADILAH AHMAD

17 Julai 2022, 2:44 pm
MARAN – Semua pihak diminta tidak melakukan sebarang provokasi atau menyentuh perkara yang bersabit penghinaan terhadap Islam yang sudah tentu menyentuh sensitiviti umat Islam yang boleh menggugat keharmonian negara.
Menteri di Jabatan Perdana Menteri (JPM) (Hal Ehwal Agama), Datuk Idris Ahmad berkata, sebarang bentuk kandungan yang ‘mengusik’ agama sama ada berlaku terang-terangan atau menerusi media sosial perlu dielakkan.
“Sekiranya dibiarkan berterusan berkemungkinan akan berlaku tindak balas yang tidak diingini dalam kalangan umat Islam sendiri di negara ini yang begitu peka dengan beberapa isu berkaitan agama.
“Bab agama (Islam) atau akidah orang Melayu amat sensitif. Walaupun ada dalam kalangan orang Melayu yang tidak pernah mendirikan solat atau tidak pernah pergi ke masjid, tetapi sekiranya ada pihak yang ingin membakar masjid atau merosakkan agama, mereka ini akan menentang habis-habisan kerana (mereka) berkenaan sayangkan agama,” katanya selepas menyampaikan bantuan sumbangan Yayasan Pembangunan Ekonomi Islam Malaysia (Yapeim) kepada 100 orang asnaf dan penduduk kurang berkemampuan di Masjid Bandar Tun Razak Jengka di sini hari ini.
IDRIS Ahmad (dua dari kanan) beramah mesra dengan seorang penduduk asnaf ketika menyampaikan bantuan Yayasan Pembangunan Ekonomi Islam Malaysia (Yapeim) di Bandar Tun Razak, di Maran semalam.
Menurut Idris, orang Melayu sudah dididik (ditanam) dengan semangat serta perasaan cintakan atau sayangkan agama Islam oleh ulama dan pendakwah sejak dahulu lagi menyebabkan mereka tidak sesekali membiarkan agama (Islam) dihina dan diperkotak katikkan.
“Sebab itulah penjajah British dapat bertapak di negara ini dalam tempoh yang lama kerana mereka tidak usik hal agama malahan diserahkan kepada legitimasi raja atau sultan, manakala British cuma memfokuskan pentadbiran yang diketuai oleh Residen seperti intipati dalam Perjanjian Pangkor 1874.

“Saya harap isu menyentuh agama Islam tidak akan berlaku lagi pada masa akan datang dan kes yang telah berlaku baru-baru ini sudahpun dalam siasatan pihak berkuasa dan hukuman bagi mereka terbabit nanti merupakan pengajaran kepada semua pihak.”katanya.
Dalam kata lain, Idris memaklumkan seramai 14,303 orang jemaah haji yang mengikuti secara muassasah telah dapat menunaikan wukuf di Arafah dengan selamat serta selesai mengerjakan haji walaupun sejumlah kecil sahaja yang sakit dan dirawat.
Katanya, keadaan ini kerana kejayaan Tabung Haji yang dapat menguruskan persiapan semua jemaah dengan baik dan teratur termasuk kebajikan mereka semasa berada di tanah suci.
“Kerajaan Arab Saudi terutamanya media di sana sangat menghargai usaha Tabung Haji menerusi sistem pengurusan para jemaah yang dianggap terbaik dan dicontohi serta mereka memuji disiplin yang ditunjukkan oleh jemaah dari Malaysia,” katanya.
Sementara itu beliau memberitahu, ketika menghadiri satu persidangan berkaitan pengurusan haji di Arab Saudi dalam musim haji baru-baru ini, Malaysia mendapat penghargaan daripada kerajaan dan media di negara itu mengenai program membersihkan khemah yang dilakukan oleh para jemaah di bawah pengurusan Tabung Haji sejak 2017.
Tambahnya, Malaysia antara negara pertama yang diberi kebenaran oleh Kementerian Haji Arab Saudi untuk melaksanakan rawatan ke atas jemaah di hospital Malaysia di sana serta pembedahan ke atas jemaah yang yang sakit dan memerlukan rawatan kecemasan.
“Malahan kita (Malaysia) antara negara Islam diberi kebenaran oleh Kementerian Haji Arab Saudi supaya memilih (menetap) masa melontar jamrah dan menerusi pengurusan Tabung Haji di sana memilih waktu antara pukul 8 hingga 9 malam untuk jemaah haji kita,”ujarnya. – KOSMO! ONLINE


Rozali sah hasrat bertanding di Kuala Selangor
Oleh ISKANDAR SHAH MOHAMED

17 Julai 2022, 2:52 pm
KUALA SELANGOR – Presiden Gabungan Wawasan Generasi Felda (GWGF), Tan Sri Rozali Ismail mengesahkan hasrat untuk bertanding kerusi Parlimen atau Dewan Undangan Negeri (DUN) di Kuala Selangor pada Pilihan Raya Umum ke-15 (PRU15).
Keinginan itu dinyatakan beliau atas tiket Parti Keluarga Felda SeMalaysia (PKFM) yang bakal ditubuhkan kelak atau sebagai calon bebas.
Rozali, 64, berkata matlamat utama beliau mahu membela nasib dan mengangkat suara peneroka terutama  masyarakat Felda di negara ini.
“Sebagai contoh, kawasan Kuala Selangor sebahagiannya wujud dari Felda Bukit Cherakah dan saya sendiri memajukan Bandar Puncak Alam ini atas tanah Felda itu sejak 15 tahun lalu.
“Justeru, saya jika diizinkan Allah akan bertanding sama ada di DUN atau Parlimen daerah ini pada pilihan raya nanti,” katanya selepas merasmikan Karnival Sukan Antara Fasa Bandar Puncak Alam (SUKAF) 2022 di Masjid Bandar Puncak Alam di sini, hari ini.
Jelas beliau yang juga Pengerusi Eksekutif Puncak Niaga Holdings Bhd., pihaknya dijangka menghantar borang pendaftaran PKFM kepada Jabatan Pendaftaran Pertubuhan (RoS) bulan depan.

Kata Rozali, pihaknya terkilan kerana tiada wakil belia peneroka di Dewan Negara sedangkan Felda menyumbang pendapatan besar kepada negara.
“Keadaan itu menunjukkan bahawa kerajaan tidak menghargai jasa dan pengorbanan peneroka selepas lebih 60 tahun membangunkan industri sawit dan pengeksport terbesar di dunia.
“Ia menjadi antara faktor utama penubuhan PKFM yang turut bakal disertai peneroka berkelayakan dan berjaya dalam pelbagai bidang seperti tokoh korporat, pegawai bank, doktor dan jurutera,” katanya.
Mengulas lanjut, beliau berkata, PKFM yang bernaung di bawah GWGF menyasarkan bertanding sekurang-kurangnya 43 kerusi Parlimen di rancangan Felda seluruh negara pada PRU15. – KOSMO! ONLINE


Mohon maaf andai ada yang terasa – Vanidah Imran
Oleh SAIRUL ZAMRI MISRANI

17 Julai 2022, 2:00 pm
PETALING JAYA – Pelakon cantik Vanidah Imran memohon maaf seandainya ada mana-mana pihak terasa hati kerana tidak diundang ke majlis resepsi perkahwinannya baru-baru ini.
Menurut Vanidah atau lebih mesra di sapa sebagai Vee, 49, majlis hanya dibuat secara kecil-kecilan atas faktor kesihatan kedua-dua orang tua mereka.
“Majlis diadakan kecil-kecilan sahaja kerana mengambil kira faktor kesihatan kedua ibu bapa kami.
“Mohon maaf jika ada saudara-mara atau kawan-kawan yang terasa hati,” ujarnya menerusi hantaran dalam Instagram.
Dalam pada itu, pelakon filem Mami Jarum itu berterima kasih atas segala doa dan ucapan tahniah yang diterimanya selepas melayari bahtera pernikahan kali kedua ini.
“Vee nak ambil kesempatan ini untuk mengucapkan terima kasih atas ucapan tahniah, ingatan dan kiriman doa daripada anda semua, sama ada secara peribadi mahupun dalam media sosial.

“Moga Allah kabulkan doa-doa tersebut dan dikembalikan juga pada anda semua. Kami berasa syukur dan sangat terharu dengan ucapan dan komen positif daripada semua.
“Terima kasih sekali lagi atas segala kasih, doa dan sokongan yang diberikan selama ini. Vee sangat menghargainya,” ujarnya lagi.
Terdahulu, hanya dengan sekali lafaz, Vee dan Arifabillah Idris yang juga seorang pesilat negara selamat disatukan sebagai pasangan suami isteri dalam sebuah majlis tertutup di ibu kota 7 Julai lalu.
Vee menerima mas kahwin berbentuk seutas rantai emas daripada suaminya selain masing-masing berbalas dua dulang hantaran.
Sebelum ini, Vee yang kini berkhidmat sebagai pensyarah pernah mendirikan rumah tangga dengan pelakon terkenal, Rashidi Ishak pada Oktober 2000 dan dikurniakan dua cahaya mata sebelum bercerai pada Ogos 2018.


‘Bayaran makin mahal? Saya tetap Shiha Zikir yang dahulu’
Oleh TENGKU SUZANA RAJA MAMAT

17 Julai 2022, 3:08 pm
KUALA LUMPUR – Selebriti versatil Shiha Zikir mengakui ada pihak yang mula takut dan berkira-kira untuk menghulurkan tawaran pekerjaan kepadanya selepas dikatakan mula meletakkan bayaran tinggi, jauh berbeza seperti sebelumnya.
Shiha bagaimanapun bertegas, khabar angin yang semakin menular dalam kalangan orang industri tersebut langsung tidak berasas.
“Saya tetap merasakan sama saja seperti dahulu, saya masih Shiha Zikir yang dulu.
“Cumanya mungkin dari segi tawaran itu memang ada, alhamdulillah tawaran yang saya terima semakin banyak masuk, tetapi pihak mereka adakalanya risau tentang bayaran saya.
“Mungkin mereka berfikiran bila saya sudah memegang satu ‘tittle’ atau menang anugerah, maka bayaran saya semakin mahal dan perlulah setimpal.
“Tidak dinafikan saya memang ada juga mendengar orang berkata-kata tentang bayaran saya, tapi rata-rata mereka yang memanggil saya sudah meletakkan satu bayaran yang sesuai dengan situasi sekarang tanpa saya sendiri perlu beritahu,” katanya.

Shiha ditemui pada majlis memperkenalkan barisan juri dan peserta program Muzikal Lawak Superstar musim ketiga (MLS3) di ibu negara baru-baru ini.
Dalam pada itu, Shiha atau nama lengkapnya Nurshiha Mohd. Zikir, 35, turut mengulas tentang isu eksklusiviti yang perlu dijaga andainya populariti seseorang selebriti semakin meroket.
Sebagai selebriti, Shiha tidak menafikan perlu menjaga nilai eksklusif dan tidak sesekali mengambil tawaran tanpa mengambil kira kemampuan diri.
“Berkenaan menjaga nilai eksklusif, saya tidak nafikan perkara tersebut memang perlu ada.
“Pada pandangan saya, lain orang lain caranya. Bagi saya, kami tahu apa yang kami buat. Setiap apa yang saya buat dan sertai semua bersebab, saya tahu atas dasar apa saya berbuat demikian.
“Kalau dahulu memang betul, saya sangat menjaga eksklusiviti itu disebabkan mentor, Allahyarham Datuk Sharifah Aini melarang saya melakukan perkara-perkara yang tidak berfaedah.
“Sekarang saya tidak kisah dan risau tentang istilah eksklusif itu. Saya dah buat yang terbaik untuk diri saya termasuklah sertai Muzikal Lawak Superstar, satu benda lain daripada yang lain,” ujarnya.
Terdahulu, selepas 12 tahun berkelana dalam industri seni, nama pelantun lagu AEWO itu melakar sejarah tersendiri apabila diumumkan sebagai pemenang utama kategori Top Top MeleTOP Wanita pada Anugerah MeleTOP Era 2021 (AME2021) yang berlangsung 29 Mei lalu.
Dia sebelum itu turut menyapu bersih empat trofi menerusi kategori Grup/Dua MeleTOP, Lagu MeleTOP, Bintang Filem MeleTOP (Hantu Bonceng) dan Artis Versatil MeleTOP. – KOSMO! ONLINE


EU saman Hungary kerana diskriminasi hak LGBT
Oleh KOSMO!

17 Julai 2022, 3:00 pm
BRUSSELS – Suruhanjaya Eropah merujuk Hungary kepada Mahkamah Keadilan (CJEU) berhubung dakwaan pencabulan hak lesbian, gay, biseksual dan transgender (LGBT) serta kebebasan bersuara.
Keputusan mengenainya diumumkan kelmarin.
Budapest didakwa berhubung Akta Perlindungan Kanak-Kanaknya yang kontroversi. Undang-undang tersebut pada asalnya digubal untuk menangani jenayah pedofilia dan melindungi kesejahteraan kanak-kanak.
Undang-undang berkenaan bagaimanapun dipinda tahun lepas untuk melarang paparan kandungan homoseksual atau perubahan jantina dalam program pendidikan untuk mereka yang berumur bawah 18 tahun. Larangan sama terpakai untuk media yang menyediakan kandungan kepada golongan bawah umur.
Walaupun pindaan itu dikritik keras oleh banyak kumpulan hak sebagai diskriminasi, parti pemerintah Hungary, Fidesz menegaskan, pindaan itu perlu untuk melindungi kanak-kanak daripada pedofilia.
“Perlindungan kanak-kanak adalah keutamaan mutlak bagi Kesatuan Eropah (EU) dan negara anggotanya.

“Bagaimanapun, undang-undang Hungary itu mengandungi peruntukan tidak wajar atas dasar untuk mencapai objektif yang dinyatakan,” demikian menurut kenyataan suruhanjaya itu yang turut mendakwa bahawa undang-undang tersebut melanggar peraturan EU.
Suruhanjaya Eropah juga menyaman Budapest berhubung isu berasingan yang mempunyai kaitan dengan dakwaan pelanggaran kebebasan bersuara.
Kes itu berpunca daripada keputusan Majlis Media Hungary yang menolak permohonan stesen radio tempatan, Klubradio untuk menggunakan frekuensi radio sebaik sahaja lesen penyiarannya tamat.
Stesen radio berfahaman liberal itu telah dinafikan daripada memperbaharui lesen susulan dakwaan ia berulang kali melanggar undang-undang media Hungary pada akhir 2020. Stesen radio liberal itu hanya beroperasi secara online sejak dari itu.– Agensi


Bas pekerja terbakar bergerak sendiri
Oleh MOHD YUNUS YAKKUB

17 Julai 2022, 1:48 pm
KLANG – Suasana di Persiaran Raja Muda Musa, Pelabuhan Klang di sini bertukar kecoh berserta panik apabila sebuah bas pekerja terbakar dan bergerak sendiri, petang semalam.
Bagaimanapun dalam kejadian tersebut tiada sebarang kemalangan jiwa dilaporkan.
Insiden itu kemudiannya tular di aplikasi TikTok menerusi video berdurasi satu minit 54 saat memaparkan bas tersebut melanggar beberapa buah kenderaan sebelum berhenti selepas merempuh sebuah premis.
Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd. Noor berkata, seramai enam anggota termasuk pegawai bersama jentera Balai Bomba dan Penyelamat Pelabuhan Klang bergegas ke lokasi kejadian sebaik menerima panggilan kecemasan pukul 6.16 petang.
Katanya, berdasarkan maklumat awal mendapati pemandu bas berjaya menurunkan penumpang selepas ternampak asap pada enjin kenderaan.
“Pemandu kemudiannya telah mengambil alat pemadam api untuk memadamkan namun gagal.

“Bas itu bergerak tanpa pemandu ke kanan jalan sehingga laluan bertentangan sebelum merempuh tiang kedai keperluan harian,” katanya ketika dihubungi Kosmo! hari ini.
Jelas beliau, bas tersebut dianggarkan terbakar 40 peratus dan tidak melibatkan mangsa. – KOSMO! ONLINE


Prebet Sapu menang Lakon Layar Terbaik
Oleh MOHD. HAIKAL ISA

17 Julai 2022, 1:47 pm
KUALA LUMPUR – Karyawan tanah air tidak hanya berputih mata pada penganjuran Malaysia Golden Global Awards (MGGA) 2022 apabila naskhah Prebet Satu yang dipertandingkan berjaya meraih anugerah Lakon Layar Terbaik dimenangi oleh Muzammer Rahman.
Hasrat untuk melihat seorang lagi bakat tempatan naik ke pentas menerima trofi bagaimanapun tidak kesampaian apabila aktor berbakar besar, Amerul Affendi tewas di tangan dua pelakon kanak-kanak dari India, Arif Shaikh, 10, dan Asik Shaik, 9, sekaligus mencipta sejarah sebagai aktor termuda merangkul trofi Pelakon Lelaki Terbaik di pentas MGGA.
Berlangsung di Istana Budaya, Kuala Lumpur malam tadi, Arif dan Asik dinobatkan sebagai pemenang kategori tersebut menerusi sebuah filem arahan sutradara, Prasun Chatterjee berjudul Two Friends yang mengangkat kisah persahabatan.
Dalam pada itu, bagi kategori utama iaitu Filem Terbaik diungguli karya usaha sama Iran dan Afghanistan berjudul Drowning in Holy Water.
Filem bertajuk Full Time dari Perancis pula pulang bergaya dengan dua trofi iaitu Pengarah Terbaik (Eric Gravel) dan Pelakon Wanita Terbaik (Laure Calamy).
Bagi kategori Pelakon Pembantu Wanita Terbaik dimenangi Afia Jahin Jaima menerusi filem kerjasama Bangladesh dan Singapura, Rehana.

Trofi Pelakon Pembantu Lelaki Terbaik pula dianugerahkan kepada Kim Hyu-Bin hasil lakonan memukau dalam filem The Silent Forest.
Sementara itu, filem kerjasama Perancis dan Kemboja, White Building memenangi anugerah Harapan Baharu dan karya The Story of Southern Island membawa pulang anugerah Pilihan Penonton.
Bagi kategori teknikal, Sinematografi Terbaik dimenangi Lim Teck Siang menerusi filem usaha sama Filipina dan Singapura, Whether the Weather is Fine.
Anugerah Pencapaian Sepanjang Hayat pula diberikan kepada pengarah filem dari Taiwan, Hou Hsiao-Hsein dan penerbit dari Korea, Kim Dong-Ho.
Dikendalikan Elaine Daly dan Hansen Lee, acara tersebut dianjurkan selepas dua tahun tertangguh berikutan penularan pandemik Covid-19.
Turut hadir sebagai penyampai anugerah ialah Khabir Bhatia, Puan Sri Tiara Jacquelina dan U-Wei Shaari, manakala penyanyi popular, Ning Baizura dijemput memberikan persembahan istimewa. – KOSMO! ONLINE


Kanak-kanak maut dalam kemalangan empat kenderaan di LPT 2
Oleh TENGKU DANISH BAHRI TENGKU YUSOFF

17 Julai 2022, 1:59 pm
KUALA TERENGGANU – Seorang kanak-kanak perempuan maut manakala lima ahli keluarganya cedera dalam kemalangan melibatkan empat kenderaan di Kilometer 425.9, Lebuh Raya Pantai Timur 2 (LPT 2) berhampiran susur keluar Kuala Terengganu di sini malam tadi.
Kemalangan pada pukul 11.45 malam itu melibatkan kenderaan pacuan empat roda, Mitsubishi Pajero dinaiki mangsa, Sayyeda Khadeja Mohd. Nazri, 10, dan keluarganya, Ford Ranger, sebuah lori dan sebuah kereta Proton Saga.
Sayyeda Kadeja yang cedera parah di bahagian kepala dan beberapa anggota badan meninggal dunia sebaik tiba untuk menerima rawatan di Unit Kecemasan Hospital Sultanah Nur Zahirah di sini pada pukul 2.19 pagi.
Ketua Operasi Balai Bomba dan Penyelamat Kuala Berang, Zuraidi Mohd. Yusuf berkata, pihaknya menerima maklumat berhubung kemalangan tersebut pada pukul 11.47 malam.
“Sebaik kami tiba, kenderaan pacuan empat roda, Mitsubishi Pajero dinaiki enam beranak berkenaan telah terbalik akibat kemalangan melibatkan empat kenderaan berkenaan.
“Mangsa (Sayyeda Khadeja) telah tercampak keluar kira-kira lima meter dari kenderaannya manakala lima ahli keluarganya yang cedera dibantu keluar oleh pengguna jalan raya lain,” katanya ketika ditemui di lokasi kejadian di sini hari ini.

Sementara itu, Ketua Polis Daerah Kuala Terengganu, Asisten Komisioner Abdul Rahim Md. Din, ketika dihubungi mengesahkan kejadian dan kes sedang disiasat mengikut Seksyen 41 (1) Akta Pengangkutan Jalan 1987. – KOSMO! ONLINE


Ikan satu tasik mati selepas diberi makan pelancong
Oleh KOSMO!

17 Julai 2022, 12:00 pm
LONDON – Pelancong yang memberi makan ikan di sebuah lokasi pelancongan di Britain dipersalahkan setelah hampir semua ikan di dalam tasik berkenaan mati, lapor akhbar Daily Star UK kelmarin.
Persatuan Memancing Ramsbottom melaporkan isu kematian ikan di Clarence Lido, Greater Manchester itu kepada Agensi Alam Sekitar awal tahun ini.
Mereka mendapat laporan tentang peningkatan jumlah ikan yang mati selepas semuanya mengalami jangkitan kuman.
Isu itu ternyata berpunca daripada makanan yang dibuang ke dalam air oleh pelancong yang cuba memberi ikan makan lalu mereput.
Situasi itu yang ditambah dengan kehadiran alga biru-hijau, telah mewujudkan ‘tempat pembiakan ideal’ untuk bakteria sehingga menyebabkan kawasan itu tidak sesuai untuk habitat ikan.
“Kehadiran bakteria dan kulat menyebabkan ikan tidak dapat sembuh daripada jangkitan yang dialami kerana persekitaran kurang baik dan membawa kepada kematian.

“Sebilangan besar ikan yang dijangkiti telah dimasukkan ke dalam tasik itu pada 2021.
“Disebabkan keadaan yang dihadapi, ikan-ikan itu tidak dapat menyesuaikan diri dengan persekitaran baharu dan kemudiannya mati,” demikian laporan Agensi Alam Sekitar.
Persatuan memancing itu kini bekerjasama dengan penduduk tempatan untuk meningkatkan kesedaran kepada orang ramai tentang memberi ikan makan dengan ‘cara yang bertanggungjawab’ dan disokong oleh Agensi Alam Sekitar serta Majlis Bury.
Alga biru-hijau yang terdapat di dalam air juga berbahaya kepada anjing. – Agensi


Dua maut Proton Wira terbabas jatuh longkang
Oleh KHAIRUL MOHD. ALI

17 Julai 2022, 1:35 pm
JOHOR BAHRU – Dua maut manakala dua yang lain cedera selepas kenderaan dinaiki mereka terbabas dan merempuh pembahagi jalan sebelum terjatuh ke dalam longkang berisi air di Kilometer 14.3 Lebuh Raya Iskandar Sultan, di sini awal pagi hari ini.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, kemalangan berkenaan dilaporkan berlaku pada pukul 2.05 pagi.
Menurut beliau, Mangsa
“Kemalangan itu dipercayai berlaku selepas kenderaan jenis Proton Wira dinaiki mereka melanggar pembahagi jalan sebelum terbabas ke dalam longkang dipenuhi air menyebabkan kereta terbabit tenggelam.
“Mangsa maut merupakan pemandu dan penumpang hadapan kenderaan yang berusia 18 tahun masing-masing, manakala dua penumpang belakang iaitu seorang lelaki berusia 16 tahun dan seorang perempuan berusia 15 tahun cedera,” katanya dalam satu kenyataan, di sini hari ini.
Tambah Rupiah, kedua-dua mangsa yang maut dikeluarkan pegawai dan anggota Jabatan Bomba dan Penyelamat Malaysia manakala dua penumpang belakang kenderaan telah berjaya mengeluarkan diri.

“Penumpang lelaki yang cedera mengalami patah kaki di bahagian peha kanan manakala penumpang perempuan cedera di bahagian kepala dan paru-paru.
“Kedua-dua mangsa yang cedera telah dihantar ke Hospital Sultanah Aminah di sini untuk mendapatkan rawatan lanjut.
“Kemalangan ini disiasat mengikut Seksyen 41(1) Akta Pengangkutan Jalan 1987,” jelasnya.
Sementara itu, Pegawai Bomba Kanan II Azmi Johar memberitahu, seramai 11 pegawai dan anggota beserta lima jentera dari Balai Bomba dan Penyelamat Larkin dikejarkan ke lokasi kejadian yang berhampiran dengan Hotel Tune, Danga Bay. – KOSMO! ONLINE


Lelaki hina Nabi Muhammad dan Islam sudah ditahan polis
Oleh NOR AZIHAN MD. GHAZALI

17 Julai 2022, 1:24 pm
SERDANG – Seorang lelaki yang didakwa menghina agama Islam dengan melabelkan Nabi Muhammad, Allah dan Islam dengan perkataan kesat sudah ditahan polis sebentar tadi.
Ketua Polis Daerah Serdang, Asisten Komisioner A.A Anbalagan berkata, suspek yang berusia 39 tahun itu ditahan kira-kira pukul 12.30 tengah hari.
“Suspek ditangkap di sebuah rumah di Batu 8, Bukit Kuchai, Puchong oleh pasukan dari Unit Siasatan Jenayah Terkelas (USJT), Bukit Aman,” ujarnya.
Jelasnya, kes disiasat dibawah Seksyen 298A Kanun Keseksaan dan Seksyen 233 Akta Komunikasi dan Multimedia (AKMM) 1998.
Terdahulu, menerusi video tular berdurasi 36 saat, lelaki tersebut mencabar pertubuhan badan bukan kerajaan (NGO) agar terus membunuhnya atas kelantangannya bersuara.
Dia mencabar agar terus berjumpanya dan membunuhnya serta tidak perlu bercakap banyak.

Suspek turut menghina Nabi Muhammad, Allah dan agama Islam dengan perkataan kesat dan kurang ajar. – KOSMO! ONLINE


Lagu Tiara versi ‘P. Ramlee’ terima pujian
Oleh KOSMO!

17 Julai 2022, 11:49 am
PETALING JAYA – Sebuah rakaman video seorang lelaki menyanyikan lagu Tiara versi ‘P. Ramlee’ tular di media sosial sejak beberapa hari lalu.
Rata-rata orang ramai memuji kemampuan lelaki berkenaan mendedangkan lagu itu mirip suara Seniman Agung Legenda Allahyarham Tan Sri P. Ramlee.
Lagu Tiara versi ‘P. Ramlee’ itu malah dikatakan jauh lebih menarik berbanding ia dinyanyikan oleh seorang penyanyi Indonesia baru-baru ini.
Pemilik akaun Facebook Idham Clear berpendapat suara lelaki yang menyanyikan lagu Tiara versi ‘P. Ramlee itu sebagai padu.
Manakala bagi Suhardy, nyanyian semula lagu Tiara ala ‘P. Ramlee’ bukan sesuatu yang mudah untuk dilakukan oleh mana-mana individu.
Lagu Tiara ciptaan Datuk M. Nasir yang didendangkan oleh kumpulan rock era 80–an, Kris kembali mendapat perhatian sejak beberapa minggu lalu.

Ia selepas penyanyi popular dari Indonesia, Raffa Affar mendedangkan semula lagu itu dengan versinya sendiri menerima kritikan rakyat Malaysia.
Cara dendangan penyanyi dari Indonesia itu dikatakan telah merosakkan melodi dan keaslian lagu berkenaan. – KOSMO! ONLINE


Remaja maut MPV dipandu bapa rempuh tembok konkrit
Oleh ROSLIZA MOHAMED

17 Julai 2022, 12:38 pm
KOTA BHARU – Seorang pelajar tingkatan empat maut selepas kenderaan pelbagai guna (MPV) yang dipandu bapanya terbabas sebelum merempuh tembok konkrit di susur keluar Ketereh, Lebuh Raya Perol di sini malam tadi.
Dalam kejadian pukul 9.20 malam itu, Nurul Balkqis Nafisah Khairul Fazli, 16, yang duduk di tempat penumpang belakang MPV jenis Toyota Estima meninggal dunia di lokasi kejadian selepas cedera parah pada bahagian kepala.
Kedua Polis Daerah Kota Bharu, Asisten Komisioner Mohd. Rosdi Daud berkata, dalam nahas itu, bapa mangsa, Khairul Fazli Janedi, 45, mengalami luka ringan manakala ibunya, Norlela Ramli, 44, cedera dan luka pada bahagian muka.
Menurutnya, siasatan awal mendapati, tiga beranak yang berasal dari Taman Bercham Jaya, Ipoh itu menaiki MPV berkenaan melalui Lebuh Raya Perol dari arah Kota Bharu menghala ke Kuala Terengganu.
“Semasa tiba di lokasi kejadian, Khairul Fazli yang memandu di lorong kanan lebuh raya dipercayai tidak perasan tembok konkrit penutup jalan yang berada di sebelah kanan jalan akibat faktor pencahayaan yang gelap.
“Insiden itu menyebabkan MPV berkenaan merempuh tembok berkenaan sehingga kenderaan tersebut hilang kawalan sebelum melanggar pembahagi jalan di sebelah kiri lebuh raya,” katanya dalam satu kenyataan hari ini.

Menurut Mohd. Rosdi, kemalangan itu mengakibatkan kepala Nurul Balkqis Nafisah dipercayai terhantuk kuat pada pintu kanan MPV tersebut dan mayat mangsa yang juga pelajar Sekolah Menengah Kebangsaan Ulu Kinta, Perak dibawa Ke Hospital Raja Perempuan Zainab II di sini untuk dibedah siasat.
“Ibu dan bapa mangsa turut dibawa ke hospital sama untuk rawatan lanjut. Siasatan mendapati, nahas itu dipercayai berpunca daripada kegagalan pemandu MPV mengawal kenderaan sehingga menyebabkan kemalangan,” katanya.
Tambah Mohd. Rosdi, kes disiasat mengikut Seksyen Seksyen 41 (1) Akta Pengangkutan Jalan 1987. – KOSMO! ONLINE


Lelaki Jepun buat 9,313 tempahan palsu terhadap Romancecar
Oleh KOSMO!

17 Julai 2022, 1:00 pm
TOKYO – Seorang lelaki Jepun ditahan selepas membuat 9,313 tempahan tempat duduk dalam kereta api mewah dan tidak membayarnya, lapor laman berita Sora News.
Romancecar ialah kereta api ekspres terhad yang dikendalikan syarikat Odakyu Electric Railway. Ia menyediakan perkhidmatan dari Tokyo ke bandar Hakone dan Gotemba serta menawarkan pemandangan indah Gunung Fuji.
Romancecar lebih mewah dan tambangnya dua kali ganda lebih mahal berbanding kebanyakan kereta api lain. Penumpang akan dihidangkan makanan dan kereta api itu mempunyai tingkap tontonan khas memaparkan pemandangan semasa perjalanan.
Seorang penduduk berusia 48 tahun dari bandar Shinki, Saitama tidak berpuas hati dengan perkhidmatan yang diterima ketika menaiki kereta api Romancecar lalu bertindak membalas dendam.
Menurut Jabatan Polis Metropolitan Tokyo, suspek membuat 9,313 tempahan tempat duduk pada Romancecar antara Mac hingga November tahun lalu tetapi tidak membayar atau menaikinya.
Kira-kira 90 peratus daripada tempahan itu adalah untuk tempat duduk di dek pemerhatian yang mempunyai pemandangan lebih cantik dan mendapat permintaan ramai.

Suspek mengaku bersalah atas pertuduhan itu setelah ditahan polis. Suspek mengatakan bahawa dia kecewa dengan pekerjaannya selain tidak menyukai sikap konduktor dan kru Romancecar.
Ketika menaiki kereta api tersebut, suspek menjadi marah apabila penumpang lain sedang minum dan bising di dek pemerhatian tetapi tiada kakitangan datang untuk menghentikan mereka.
Tiada penjelasan mengenai kerugian yang ditanggung syarikat dan cara suspek membayar untuk salah lakunya. – Agensi


Takut ditangkap, pemandu ambulans ‘serah’ scammer RM21,178
Oleh ASLIZA MUSA

17 Julai 2022, 11:34 am
TELUK INTAN – Bimbang ditangkap kerana kononnya terlibat aktiviti pengubahan wang haram, seorang pemandu ambulans kerugian RM21,178 selepas menjadi mangsa sindiket penipuan Macau Scam.
Ketua Polis Daerah Hilir Perak, Asisten Komisioner Ahmad Adnan Basri berkata, kejadian bermula selepas lelaki berusia 36 tahun itu dihubungi seorang lelaki tidak dikenali bulan lalu yang mendakwa mangsa mempunyai tunggakan cukai.
Katanya, mangsa menafikan perkara itu dan suspek telah meminta dia membuat laporan polis dengan panggilan tersebut disambung pula ke Ibu Pejabat Polis Kontinjen (IPK) Kelantan.
“Menerusi panggilan itu, seorang lelaki mengatakan bahawa mangsa terlibat dalam pengubahan wang haram dan tindakan mahkamah akan diambil kerana waran tangkap dikeluarkan atas namanya.
“Disebabkan bimbang, mangsa setuju untuk selesaikan kes di mana dia perlu membuat pembayaran. Mangsa telah diarah membuat beberapa kali transaksi ke akaun berbeza yang diberikan suspek,” katanya di sini hari ini.
Menurut beliau, pengadu hanya disedari ditipu sindiket berkenaan ketika pergi ke sebuah bank bagi membuat kad pengeluaran wang automatik (ATM) yang baharu.

“Mangsa telah memaklumkan kepada pihak bank tujuan kad itu dibuat kerana mahu menyelesaikan kes yang dihadapinya. Bagaimanapun, pihak bank memaklumkan yang dia telah ditipu oleh pihak sindiket.
“Mangsa tampil membuat laporan polis kelmarin di Balai Polis Teluk Intan kerana merasakan telah ditipu,” katanya. – KOSMO! ONLINE


Gelombang haba ‘bakar’ Sepanyol, 360 kematian direkodkan
Oleh KOSMO!

18 Julai 2022, 9:00 pm
MADRID – Gelombang haba yang melanda Sepanyol selama beberapa hari menyebabkan sekurang-kurangnya 360 orang terkorban, lapor agensi berita United Press International (UPI) semalam.
UPI memetik akhbar tempatan, La Vanguardia melaporkan bahawa terdapat 123 kematian akibat gelombang haba direkodkan pada Jumaat lalu sahaja, sekali gus rekod baharu.
Daripada 360 kematian yang dilaporkan, komuniti di Madrid merekodkan 22 kematian. Seorang pekerja pembersihan perbandaran berusia 60 tahun turut meninggal dunia pada Sabtu lalu semasa bekerja.
Pada 10 Julai lalu yang merupakan hari pertama gelombang haba melanda Sepanyol, sebanyak 15 kematian berkaitan cuaca panas direkodkan. Sejak itu, jumlah kematian meningkat pada setiap hari.
Menjelang Rabu lepas, kematian harian disebabkan oleh cuaca panas meningkat kepada 60 orang apabila suhu melepasi 40 darjah Celsius di beberapa bahagian di Sepanyol.
Suhu Lapangan terbang Madrid-Barajas pula mencecah 42.2 darjah Celsius pada Khamis lalu sekali gus memecahkan rekod suhu tertinggi yang pernah dicatatkan pada bulan ini. Sepanyol juga melaporkan 93 kes kematian disebabkan cuaca panas pada hari berkenaan.

Cuaca panas ‘membakar’ Portugal dan Sepanyol dengan suhu panas 37.8 darjah Celsius sejak 8 Julai lalu.
Bandar Seville menjadi salah satu lokasi yang mencatatkan suhu tertinggi di Sepanyol dengan bacaan termometer melonjak lebih 40.6 darjah Celsius selama sembilan hari berturut-turut. -Agensi


Liga Premier : Kelantan FC kembali rampas takhta
Oleh KOSMO!

18 Julai 2022, 8:38 pm
Oleh MUSTAQIM MOHAMED
KOTA BHARU – Kelantan FC kembali merampas takhta Liga Premier daripada T-Team selepas berjaya meraih kemenangan tipis 1-0 ke atas UiTM FC dalam perlawanan di Stadium Sultan Muhammad IV di sini sebentar tadi.
Skuad bimbingan Rezal Zambery Yahya berdepan saingan sengit semasa beraksi di laman sendiri apabila berjaya diikat tanpa sebarang jaringan oleh UiTM FC pada babak pertama.
Bersambung pada babak kedua, Nurshamil Abd. Ghani hampir menceriakan kem tuan rumah apabila rembatannya dari luar kotak penalti pada minit ke-49 hampir membuahkan hasil, namun diselamatkan penjaga gol lawan, Mohamad Ab. Hamid.
The Red Warriors (TRW) terpaksa menunggu hingga minit ke-77 untuk menjaringkan gol selepas sepakan percuma Syed Sobri Syed Mohd dari jarak 25 meter terus menerjah gawang gol UiTM FC.
Kelantan FC yang melancarkan serangan bertali arus ke kubu lawan dilihat memperlahankan rentak permainan apabila menuju minit-minit akhir perlawanan sekali gus menunjukkan pasukan itu seakan-akan sudah berpuas hati dengan satu jaringan.

Keputusan 1-0 kekal sehingga ke wisel penamat sekali gua menyaksikan TRW kembali merampas takhta Liga Premier daripada T-Team. – KOSMO! ONLINE


Banjir Baling : ‘Jangan paksa saya dedahkan dalang projek musang king’
Oleh MOHD. RAFIE AZIMI

18 Julai 2022, 7:28 pm
ALOR SETAR – Menteri Besar Kedah, Datuk Seri Muhammad Sanusi Md. Nor mengingatkan pihak-pihak tertentu supaya tidak memaksanya untuk mendedahkan siapa sebenarnya dalang di sebalik pelaksanaan ladang musang king di Gunung Inas, Baling dekat sini.
Menurutnya, beliau memiliki maklumat dan tahu siapa individu yang telah menandatangani surat bagi meluluskan tanaman durian berkualiti tinggi itu.
“Saya tahu siapa yang tandatangan surat untuk luluskan Musang King. Semua perkara itu termasuk surat berkaitan ada pada saya.
“Jadi jangan paksa saya dedahkan semua ini. Saya pun dah janji tak mahu main ‘blame game’, jadi saya akan bersikap adil kepada semua orang,” katanya pada sidang akhbar selepas berakhir Sidang Dewan Undangan Negeri (DUN) Kedah di sini hari ini.
Terdahulu beliau mengulas tindakan Ahli Dewan Undangan Negeri (ADUN) pembangkang yang cuba membuat usul supaya Sidang DUN hari ini turut membahaskan mengenai tragedi kepala air dan banjir yang berlaku di Kupang, Baling pada 4 Julai lalu.
Mengulas lanjut Muhammad Sanusi berkata, ketika ini beliau memiliki dua dokumen yang diserahkan Jabatan Perhutanan Negeri Kedah (JPNK) iaitu laporan kejadian tersebut serta kronologi situasi yang berlaku di Gunung Inas sejak 2007. – KOSMO! ONLINE.


Peruncit ‘pilih bulu’ jual minyak peket
Oleh AMRAN MULUP

18 Julai 2022, 7:18 pm
MELAKA – Sebuah kedai runcit di Tanjung Minyak di sini diserbu penguat kuasa selepas dikesan menjual minyak masak peket bersubsidi pada dua kadar berbeza kepada pelanggannya.
Dalam serbuan pada pukul 11 pagi itu, peruncit tersebut didapati menjual minyak peket satu kilogram (kg) pada harga RM2.50 kepada peniaga kedai makan dan RM3.50 pula bagi pengguna biasa.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Melaka, Norena Jaafar berkata, Op #kamiterjah itu dilaksanakan selepas pihaknya menerima aduan berhubung kes daripada pengguna.
Katanya, sepasukan enam penguat kuasa telah bergegas ke lokasi bagi melakukan penyamaran dan mengumpul bukti diperlukan untuk tindakan undang-undang.
“Hasil penyamaran itu, kita berjaya mencekup tindakan peruncit tersebut yang menjual minyak masak polibeg satu kg pada harga yang mahal iaitu RM3.50.
“Dia turut dikesan memberikan keutamaan kepada para peniaga di sekitar kawasan berkenaan, namun menjualnya pada harga RM2.50 mengikut kadar ditetapkan,” katanya. – KOSMO! ONLINE.


Polis sahkan ikon permotoran disaman memandu tanpa lesen
Oleh NOR AZIAH MAT NOH

18 Julai 2022, 10:11 pm
KUALA LUMPUR – Seorang ‘influencer’ yang dikenali sebagai ikon permotoran disaman kerana didapati tidak mempunyai lesen memandu dalam pemeriksaan Jabatan Siasatan dan Penguatkuasaan Trafik (JSPT) Kuala Lumpur di Jalan Raja Laut, di sini malam tadi.
Difahamkan, lelaki berusia 20-an berkenaan ditahan ketika sedang memandu kenderaan jenis Audi kira-kira pukul 11 malam tadi.
Ketua Polis Kuala Lumpur, Datuk Azmi Abu Kassim mengesahkan kejadian berkenaan yang berlaku ketika operasi motosikal dan pelbagai kesalahan dijalankan JSPT KL.
“Tindakan saman telah diambil terhadap sebuah kenderaan jenis Audi berwarna hitam di bawah Akta Pengangkutan Jalan 1987 kerana tidak mempamerkan nombor pendaftaran di bahagian hadapan kenderaan.
“Selain itu, tindakan saman turut dikenakan kerana memandu tanpa lesen,” katanya dalam satu kenyataan di sini hari ini.
Terdahulu, tular hari ini di media sosial memaparkan gambar saman polis trafik yang dimuat naik di Facebook berhubung seorang ‘influencer’ disaman kerana tiada lesen memandu. – KOSMO! ONLINE


Laporan portal isu tuntutan Penjana Kerjaya tak tepat – Perkeso
Oleh KOSMO!

18 Julai 2022, 9:00 pm
PETALING JAYA – Pertubuhan Keselamatan Sosial (Perkeso) menafikan kesahihan laporan berita yang disiarkan sebuah portal hari ini yang bertajuk ‘SPRM Angkut 40 pekerja Kementerian Sumber Manusia, Perkeso – sumber’.
Ketua Pegawai Komunikasi dan Hal Ehwal Korporat Perkeso, Izad Raya berkata, pihaknya berasa amat kecewa kerana tidak dihubungi terlebih dahulu untuk mengesahkan fakta sebelum berita tersebut disiarkan.
Justeru katanya, Perkeso kesal terhadap laporan berita yang tidak benar dan telah menjejaskan nama baik Perkeso.
“Walaupun portal itu telah membetulkan fakta dalam berita tersebut, namun berita awal yang disiarkan menyatakan pekerja Perkeso terlibat dalam penahanan oleh Suruhanjaya Pencegahan Rasuah (SPRM) dalam Ops Hire berkaitan penyelewengan tuntutan Penjana Kerjaya, telah pun tular menerusi pelbagai platform media sosial seperti WhatsApp dan lain-lain.
“Berita tersebut turut menjadi sumber berita oleh beberapa pihak media yang lain sehingga menjejaskan reputasi Perkeso yang sentiasa mendukung tinggi nilai-nilai integriti dalam melaksanakan amanah yang digalas untuk membantu golongan sasaran yang memerlukan,”katanya di sini hari ini.
Mengulas lanjut, Izad berkata, Perkeso mengambil serius akan kepercayaan Kerajaan dan rakyat kepada organisasi ini untuk mengagihkan dana yang besar dalam membantu majikan dan pekerja yang terkesan akibat penularan Covid-19 di bawah Program Penjana Kerjaya.

“Justeru, kami memandang serius dan amat khuatir dengan laporan berita yang memetik sumber yang tidak sahih dan nyata bercanggah dengan etika kewartawanan.
“Sehubungan itu, pihak Perkeso berharap portal terbabit dapat memperbetulkan situasi negatif yang telah mereka timbulkan hasil daripada penyebaran maklumat tidak benar yang telah mereka lakukan,”ujarnya.- KOSMO! ONLINE


Hukuman lebih berat bagi kesalahan poligami tanpa kebenaran
Oleh MOHD. RAFIE AZIMI

18 Julai 2022, 7:38 pm
ALOR SETAR – Sidang Dewan Undangan Negeri (DUN) Kedah hari ini meluluskan Rang Undang-Undang (RUU) Enakmen Undang-Undang Keluarga Islam (Kedah Darul Aman) Pindaan 2022 berkaitan had umur perkahwinan dan undang-undang poligami.
Menteri Besar, Datuk Seri Muhammad Sanusi Md. Nor berkata, kelulusan rang undang-undang itu bagi memberi lebih keadilan kepada golongan terlibat selain telah mendapat pandangan syarak, para fuqaha, mufti dan pakar-pakar agama.
Menerusi pindaan enakmen tersebut, had umur perkahwinan bagi perempuan dinaikkan daripada 16 ke 18 tahun manakala hukuman poligami tanpa kebenaran mahkamah yang selama ini memperuntukkan hukuman penjara enam bulan atau denda RM1,000, ditambah kepada penjara tiga tahun atau denda RM3,000.
“Boleh kahwin di bawah umur 18 tahun tetapi perlu mendapat kebenaran mahkamah. Kita faham terdapat keperluan tertentu contohnya jika perempuan itu terlanjur hingga mengandung dan keluarga masing-masing setuju untuk mereka dinikahkan, boleh pohon kebenaran di mahkamah.
“Pindaan ini dibuat setelah kita menimbang dan mengambil kira beberapa perkara. Dalam beberapa keadaan, ada ramai perempuan bergelar ibu tunggal pada usia terlalu muda, kerana diceraikan suami hanya akibat krisis terlalu kecil dalam keluarga,” katanya dalam sidang akhbar selepas berakhir Sidang DUN di sini hari ini.
Mengulas mengenai undang-undang berkaitan poligami, Muhammad Sanusi berkata tindakan itu juga memerlukan kebenaran daripada mahkamah.-  KOSMO! ONLINE


Tiga lagi ditahan kes rasuah lebih RM24 juta
Oleh MOHD. HUSNI MOHD. NOOR

18 Julai 2022, 10:41 pm
PUTRAJAYA – Tiga individu termasuk seorang ketua pegawai eksekutif anak syarikat sebuah bank ditahan Suruhanjaya Pencegahan Rasuah Malaysia (SPRM) kerana disyaki menerima rasuah berjumlah lebih RM24 juta.
Sumber berkata, tiga suspek masing-masing dua lelaki dan seorang wanita berusia antara 50 hingga 58 tahun itu disyaki menerima rasuah itu sebagai balasan meluluskan pinjaman dibuat sebuah syarikat tempatan berjumlah lebih RM294 juta.
Menurutnya, ketiga-tiga mereka ditahan pukul 6 petang tadi di Ibu Pejabat SPRM ketika hadir memberi keterangan.
“Suspek wanita tersebut dipercayai menerima wang rasuah berjumlah lebih RM24 juta ketika berkhidmat dengan anak syarikat sebuah bank pada sekitar tahun 2010.
“Manakala, suspek lelaki berusia 53 tahun itu pula yang kini bekerja sebagai perunding kewangan manakala rakannya tidak bekerja,” kata sumber itu lagi.
Sementara itu, Pengarah Bahagian Pengubahan Wang Haram dan Pelucuthakan Harta (AMLA) SPRM, Mohamad Zamri Zainul Abidin ketika dihubungi mengesahkan penahanan tersebut. – KOSMO! ONLINE.


Wanita tertipu beli telefon murah online, dapat sebungkus garam
Oleh KOSMO!

18 Julai 2022, 8:00 pm
JAKARTA – Sebuah klip video tular di media sosial Indonesia memaparkan seorang wanita yang tertipu setelah membeli telefon bimbit murah secara online tetapi menerima sebungkus garam, lapor laman berita Suara.com.
Video tersebut dimuat naik dalam akaun Instagram @statusfakta.
Menerusi video berkenaan, wanita terbabit meminta penghantar barang membuka bungkusan untuk mengetahui barang yang diterimanya.
Wanita itu curiga dengan kandungan bungkusan yang dihantar kepadanya. Dia curiga kerana harga telefon bimbit yang dibeli sangat murah.
Penghantar barang itu membuka bungkusan tersebut menggunakan pisau pemotong.
“Saya takut ia mengandungi sabun atau sebagainya. Kalau tipu saya akan pulangkan dan video ini saya hantar kepada penjual,” katanya.

Tidak lama kemudian, penghantar barang itu terkejut setelah mengeluarkan sepeket garam dapur daripada bungkusan itu. Wanita itu kemudian meminta bungkusan itu dikembalikan.
Video berkenaan mendapat perhatian netizen di ruangan komen.
“Pelik juga tahu harga murah tetap dibeli,” kata seorang netizen.
“Yang kurang bijak anda. Dah tahu banyak penipuan hari ini. Mana ada telefon harga semurah itu,” komen netizen lain.
Iklan telefon bimbit berkenaan menyebut harganya cuma 350,000 rupiah (RM104) – Agensi


Budak lelaki maut dirempuh Toyota Hilux semasa lintas jalan
Oleh MUHAMMAD AYMAN GHAFFA

18 Julai 2022, 11:01 pm
KUALA KRAI – Seorang kanak-kanak lelaki maut selepas dirempuh sebuah kenderaan pacuan empat roda semasa melintas jalan untuk pulang ke rumahnya dari sebuah kedai di Kilometer 83, Jalan Kota Bharu-Gua Musang dekat Kampung Peria di sini hari ini.
Dalam kejadian kira-kira pukul 2.40 petang itu, mangsa, Mohammad Elis Adam Abdullah,9, meninggal dunia di lokasi kejadian selepas cedera parah pada bahagian kepala.
Ketua Polis Daerah Kuala Krai, Ketua Polis Daerah Kuala Krai, Superintendan Suzaimi Mohamad berkata, siasatan awal mendapati, mangsa yang dipercayai dari sebuah kedai mahu pulang ke rumahnya di seberang jalan.
Menurutnya, semasa tiba di bahu sebelah kiri jalan, Mohammad Elis Adam dipercayai terus berlari melintas jalan.
“Sebuah kenderaan pacuan empat roda jenis Toyota Hilux yang dipandu seorang lelaki warga emas berusia 66 tahun dari arah Gua Musang menghala ke Kota Bharu bagaimanapun tidak sempat brek dan mengelak sebelum merempuh mangsa.
“Insiden itu menyebabkan mangsa cedera parah pada kepala sebelum disahkan meninggal dunia di lokasi kejadian,” katanya dalam satu kenyataan hari ini.

Menurut Suzaimi, mayat mangsa dihantar ke Hospital Kuala Krai untuk dibedah siasat petang tadi.
Katanya, siasatan lanjut mendapati, kemalangan itu berpunca daripada kecuaian mangsa yang tidak berhati-hati semasa melintas jalan. – KOSMO! ONLINE


Isteri ‘terkam’ kereta tangkap suami curang
Oleh KOSMO!

18 Julai 2022, 7:00 pm
HANOI – Sebuah klip video tular di media sosial Vietnam kerana memaparkan tindakan nekad seorang isteri memanjat bonet sebuah kereta kerana mahu menangkap suaminya yang curang, lapor laman berita Suara.com.
Video itu dimuat naik dalam akaun Instagram @memomedsos. Kejadian itu dikatakan berlaku di wilayah Thai Nguyen, utara Vietnam.
Rakaman menunjukkan seorang wanita berbaju ungu memberhentikan sebuah kereta merah lalu memanjat ke atas bonet kenderaan tersebut.
Dia kemudian mengeluarkan telefon pintar untuk merakam gambar suami dan perempuan simpanannya di dalam kereta.
Melihat tindakan wanita itu, polis tempatan segera campur tangan dan memintanya turun daripada bonet kereta.
Wanita itu turun dan memohon maaf kepada polis. Dia memaklumkan bahawa dia ingin merakam gambar sebagai bukti suaminya curang.

Dia juga menunjukkan sijil perkahwinan yang membuktikan bahawa lelaki di dalam kereta itu adalah suaminya.
Video tersebut mendapat perhatian netizen di ruangan komen.
“Mesti hancur perasaan kakak itu,” kata seorang netizen.
“Walaupun beremosi, masih tetap tenang,” komen netizen lain. – Agensi


Lembaga Angkasa Malaysia ditubuh Ogos ini
Oleh KAMARIAH KHALIDI

18 Julai 2022, 6:30 pm
PUTRAJAYA – Lembaga Angkasa Malaysia (Interim) akan ditubuhkan Ogos ini bagi memastikan Akta Lembaga Angkasa Malaysia 2022 (Akta 834) dapat dilaksanakan dengan efektif dan berkesan.
Menurut kenyataan Kementerian Sains, Teknologi dan Inovasi (MOSTI), lembaga tersebut akan dipengerusikan oleh Ketua Setiausaha MOSTI, Datuk Zainal Abidin Abu Hassan bersama ahli-ahli daripada kementerian dan agensi yang berkaitan.
“Buat masa ini, pihak syarikat dan industri adalah dinasihat supaya mendaftarkan satelit atau sebarang objek angkasa yang telah dilancarkan kepada MOSTI.
“Setelah akta berkuat kuasa, semua objek angkasa yang telah dilancarkan sebelum ini adalah tertakluk di bawah Akta 834 dan hendaklah didaftarkan dalam tempoh enam bulan dari tarikh akta berkuat kuasa,” katanya dalam kenyataan hari ini.
Jelas MOSTI, akta berkenaan telah diwartakan pada 25 Januari lalu untuk mengawal selia aktiviti berkaitan angkasa bagi tujuan keselamatan, mengawal selia pendaftaran objek angkasa dan mengadakan peruntukan bagi kesalahan berkaitan aktiviti angkasa.
Katanya lagi, akta tersebut juga akan memastikan aktiviti angkasa negara dilaksanakan secara bertanggungjawab, selamat dan terjamin serta mematuhi segala peraturan dan piawaian yang dipersetujui di peringkat antarabangsa terutamanya melalui United Nations Office for Outer Space Affairs (UNOOSA). – KOSMO! ONLINE.


Tak tahan difitnah, Puteri Sarah Liyana saman netizen
18 Julai 2022, 6:25 pm
PETALING JAYA – Barangkali penat berdepan tohmahan dan penyebaran cerita palsu berkaitan kemelut rumah tangganya, pelakon Puteri Sarah mengambil pendekatan tegas menghantar notis saman fitnah terhadap seorang netizen.
Tindakan tersebut dilakukan pelakon berusia 37 tahun itu selepas kerap menerima mesej berbentuk spekulasi dan fitnah daripada individu terbabit.
Puteri Sarah menerusi hantaran dalam Instagramnya berkongsi gambar notis saman fitnah yang dihantar kepada individu itu menerusi peguam yang dilantik, Natasha Basheer and Associates.
“Pengajaran kepada orang luar, jangan buat sebarang spekulasi berdasarkan apa yang kalian lihat dan dengar tanpa bukti kukuh.
“Jangan buat fitnah pasal saya dan saya harap sila jaga kata-kata dan keluarga sendiri,” tulisnya.
Pada masa sama, ibu kepada dua cahaya mata itu turut berpesan kepada seluruh netizen agar menyimpan sendiri tanggapan peribadi seandainya mereka ada sebarang pendapat terhadap orang lain.

“Jika awak ada pendapat sendiri tanpa mengira baik atau buruk, simpan sahaja untuk diri sendiri atau ceritalah dengan orang sekeliling awak sahaja. Terima kasih,” katanya lagi.
Dalam perkongsian tersebut, Puteri Sarah turut memuat naik beberapa komen ditulis individu itu bagi merujuk kepada beberapa kenyataan yang pernah dikeluarkan susulan konflik rumah tangganya sebelum ini.
“Isteri dia takkan lepaskan sebab suami dia ‘masyuk’ (kaya). Jadi apa-apa, penyondol lah yang dipersalahkan walaupun dia tahu suami dia yang menyondol,” tulis komen tersebut.
“Ini semua sebab suami dia kaya je. Sebab itu mati-mati pertahankan rumah tangga dia walaupun suami curang. Nak pusing cerita,” tulis komen lain.
Terdahulu pada 30 Jun lalu, Puteri Sarah memfailkan saman di Mahkamah Sesyen Kuala Lumpur dan dua aduan di Jabatan Agamas Islam Selangor (JAIS) berhubung gangguan serta pemerasan yang diterimanya daripada Ira Kazar.
Kedua-dua tindakan tersebut dilakukannya untuk memerintahkan defendan (Ira) daripada berhenti melakukan gangguan dan pemerasan terhadapnya dalam mana-mana platform media sosial atau media.
Puteri Sarah berkata, tindakan itu diambil demi maruah yang sudah lama tercalar dan memperjuangkan haknya.
Terdahulu, pergolakan rumah tangga pasangan selebriti itu berlarutan sejak empat tahun lalu selain Puteri Sarah mengesahkan tidak lagi tinggal sebumbung dengan Syamsul gara-gara gangguan orang ketiga.
Puteri Sarah turut mendedahkan Ira berterusan mengganggunya dan Syamsul sejak tahun 2019 lagi.
Pelakon berkenaan juga mendakwa individu terbabit melakukan gangguan-gangguan berkenaan dengan bersembunyi di sebalik puluhan akaun media sosial palsu yang diciptanya. – KOSMO! ONLINE


Satu lemas, dua nelayan selamat bot terbalik
Oleh ISKANDAR SHAH MOHAMED

18 Julai 2022, 5:49 pm
KUALA LANGAT – Kehilangan seorang lelaki hampir 22 jam selepas bot dinaiki terbalik berdekatan jeti Kampung Sungai Rambai, Jenjarom di sini, terungkai apabila mayatnya ditemui hari ini.
Mayat lelaki dikenali azrai berusia 30-an itu ditemui sekitar jambatan Kampung Sungai Sawah iaitu enam kilometer (km) dari lokasi kejadian kira-kira, pukul 1.25 petang tadi.
Bot tersebut pada mulanya dinaiki tiga nelayan sebelum terbalik kira-kira pukul 3.30 petang semalam.
Pengarah Bomba Selangor, Norazam Khamis berkata, berdasarkan maklumat awal dua daripada nelayan tersebut berusia 40-an dan 56 tahun berjaya menyelamatkan diri.
Katanya, operasi semalam melibatkan seramai 15 anggota termasuk pegawai dari Balai Bomba dan Penyelamat (BBP) Telok Panglima Garang bergegas ke lokasi kejadian selepas menerima panggilan kecemasan pukul 3.40 petang.
Selain itu, melibatkan Pasukan Penyelamatan Di Air (PPDA) Selangor. – KOSMO! ONLINE.


Ayda Jebat enggan jadi punca kematian
Oleh MOHAMMAD SHAHEMY AZMI

18 Julai 2022, 6:13 pm
PETALING JAYA – Hampir tiga tahun tidak terlibat dengan mana-mana penggambaran drama sejak pandemik Covid-19 melanda negara, pelakon Ayda Jebat tidak kisah dilabel ‘over protective’ atau terlalu melindungi demi keselamatan ahli keluarga. Ayda Jebat atau nama lengkapnya Nur Suhada Jebat, 30, berkata, dia juga belum bersedia untuk kembali aktif dalam bidang lakonan kerana mahu memberi sepenuh tumpuan terhadap cahaya mata sulungnya, Ana Nayla yang masih kecil. “Saya belum bersedia lagi untuk aktif semula berlakon dan tidak tahu sampai bila saya…

Sila Log Masuk atau Langgan untuk membaca berita sepenuhnya


Proses ’embalming’ menyakitkan mayat
Oleh KOSMO!

18 Julai 2022, 5:35 pm
PETALING JAYA – Proses ’embalming’ iaitu pengawetan dengan kaedah mengeluarkan keseluruhan cecair dalam badan khususnya darah adalah sangat menyakitkan mayat.
Pengerusi Eksekutif Skuad Pengurusan Jenazah Malaysia (SPJM), Ustaz Rafie Zainal berkata, prosedur tersebut perlu dilakukan bagi setiap jenazah yang dihantar pulang ke negara asal dan ia perkara biasa bagi jasad bukan Islam.
“Ia adalah prosedur ditetapkan pihak penerbangan agar mayat dihantar dapat dipelihara keadaan jasadnya dan proses pereputan dapat dilambatkan.
“Kaedah ini sangat menyakitkan mayat kerana keseluruhan cecair dalam badan mayat khususnya darah perlu dikeluarkan dan organ-organ dalamannya perlu dibersihkan,” katanya pada hantaran Facebook.
Beliau berkata, sebab itu Islam menetapkan di mana sahaja seseorang itu meninggal dunia, maka sebaiknya di situ jasad dikebumikan.
“Tidak perlu dibawa pulang sehingga terpaksa melalui proses pengawetan ini bagi perjalanan melalui udara,” ujarnya.

Dalam masa sama, beliau turut berkongsi mengikuti kelas secara atas talian bagi memperbaharui lesen embalmer bersama pihak kolej berpusat di Manila, Filipina.
“SPJM sentiasa merangka perancangan strategik dan dinamik untuk manfaat ummah dan masyarakat. Semoga segala perancangan diberkati Allah dan dipermudahkan segala urusan.
“Dalam masa sama, SPJM sentiasa komited menggapai visi ‘Ke Arah Pengurusan Jenazah Patuh Syariah, Profesional, Antarabangsa’ dalam menyantuni setiap jenazah dan membantu waris yang ditinggalkan,” katanya. -KOSMO! ONLINE


Khidmat kemas rumah, modus operandi baharu scammer
Oleh MUHAMMAD SHAHIZAM TAZALI

18 Julai 2022, 5:39 pm
MELAKA – Gara-gara tertarik dengan iklan yang menawarkan perkhidmatan mengemas rumah di laman sosial, seorang wanita kerugian RM4,700 setelah akaun banknya digodam.
Ketua Polis Melaka, Datuk Zainol Samah berkata, sebelum itu mangsa menekan pautan yang dipaparkan dan kemudian berurusan dengan suspek yang memperkenalkan diri sebagai Fiona.
Menurutnya, suspek seterusnya mengarahkan mangsa memuat turun aplikasi ‘Shinecleanmaid’ bagi membuat tempahan.
“Mangsa muat turun aplikasi tersebut dan mengisi butiran maklumat termasuk perbankan serta membuat bayaran RM10, namun transaksi itu tidak berjaya. Mangsa diarahkan membayar secara tunai selepas servis pembersihan dilakukan.
“Bagaimanapun, selepas 30 minit pihak bank telah menghantar mesej memaklumkan terdapat pemindahan wang sebanyak RM4,700 ke akaun pihak ketiga tanpa pengetahuan mangsa. Pihak bank memberitahu akaun mangsa dipercayai telah digodam.
“Mangsa yang berasa diperdaya membuat laporan di Balai Polis Kuala Sungai Baru. Kes disiasat di bawah Seksyen 420 Kanun Keseksaan kerana kesalahan menipu,” katanya dalam kenyataan hari ini. – KOSMO! ONLINE.


Pasangan kekasih kagum, terkejut temui pisang terbesar di dunia
Oleh KOSMO!

18 Julai 2022, 6:00 pm
LONDON – Sepasang kekasih menyatakan bahawa mereka menemui pisang terbesar di dunia yang dianggarkan mempunyai berat mencecah 3 kilogram, lapor akhbar Metro UK semalam.
Menurut mereka, pisang itu memiliki panjang 35.56 sentimeter.
Gabriella Testa, 22, dan teman lelakinya, Ollie Porceddu, 25, perlukan masa dua hari untuk menghabiskan pisang tersebut.
Pasangan itu dalam percutian di Borneo apabila mereka menemui buah raksasa tersebut. Panjang pisang itu kata Porceddu, adalah menyamai lengannya.
Pisang bersaiz biasa mempunyai panjang sekitar 20 sentimeter dan berat kira-kira 120 gram sahaja.
“Apabila mula-mula melihat pisang itu, kami hanya mampu memandang antara satu sama lain.

“Ia sejujurnya mempunyai rasa yang tiada beza dengan pisang kecil yang dimakan Porceddu. Namun, saiznya sungguh besar lantas pelik.
“Kami makan keseluruhan pisang itu. Kami berdua mengambil masa dua hari untuk menghabiskannya sehingga terlalu kenyang pada waktu malam,” kata Testa. – Agensi


YGMB serah khairat kematian kepada waris guru
Oleh TENGKU DANISH BAHRI TENGKU YUSOFF

18 Julai 2022, 5:46 pm
KUALA NERUS – Waris seorang guru yang meninggal dunia akibat serangan jantung pada Mei lalu terharu menerima khairat kematian berjumlah RM27,009.46 daripada Yayasan Guru Malaysia Berhad (YGMB) hari ini.
Wan Mohd. Azizi Wan Isa, 44, memberitahu, wang khairat kematian isterinya, Sukeriah Mat Jusoh, 45, tersebut akan digunakan sebagai tabung pendidikan buat empat orang anak berusia tujuh hingga 18 tahun.
Beliau berkata, arwah isterinya yang merupakan seorang guru di sebuah sekolah rendah khas di Kuala Terengganu telah meninggal dunia pada pukul 8.30 pagi 13 Mei lalu.
“Arwah isteri (Sukeriah) terkena serangan jantung sewaktu berada di rumah kami di Kampung Merchang, Marang.
“Isteri saya memang menghidap penyakit jantung sejak tahun 2018 namun keadaannya tidak serius sehingga kematian mengejutnya pada lebih dua bulan lalu,” katanya kepada Kosmo! di sini hari ini.
Sementara itu, Ketua Pegawai Eksekutif YGMB, Datuk Wan Munadi Wan Mamat, berkata, pihaknya turut menyampaikan faedah khairat kematian kepada seorang lagi waris ahli Skim 18, semalam.

Sumbangan RM28,022.32 itu diberikan kepada Asohan Embong, 50, suami kepada Allahyarhamah Noor Azuan Abdul Rahman yang meninggal dunia 5 April lalu akibat sakit jantung.- KOSMO! ONLINE.


Lelaki hina Islam di media sosial dicekup di Machang
Oleh ROHANA MOHD. NAWI

18 Julai 2022, 7:05 pm
MACHANG – Polis menahan seorang lelaki selepas disyaki menghina agama Islam dan Nabi Muhammad melalui satu klip video yang dibuat menerusi satu hantaran di akaun Facebook hari ini.
Lelaki yang berusia 35 tahun itu dicekup kira-kira pukul 11.30 pagi tadi di sebuah rumah di Kampung Bagan Chekok, Pulai Chondong selepas video yang berdurasi selama empat minit 14 saat tular di media sosial.
Pemangku Ketua Polis Kelantan, Datuk Muhamad Zaki Harun berkata, hasil soal siasat, suspek mengaku memuat naik video yang menyebut perkataan yang menghina agama Islam Nabi Muhammad.
Menurutnya, ujian saringan air kencing terhadap suspek yang tidak bekerja itu mendapati lelaki itu positif dadah jenis methamphetamine.
“Sehubungan itu, polis akan membuat permohonan reman terhadap suspek esok.
“Kes disiasat mengikut Seksyen 298 dan 505(b) Kanun Keseksaan. Selain itu, suspek juga akan disiasat di bawah Seksyen 233 Akta Komunikasi dan Multimedia dan Seksyen 14 Akta Kesalahan Kecil 1955,” katanya dalam satu kenyataan hari ini. – KOSMO! ONLINE.


Banjir Baling: Pasukan Bantuan Bencana Istana Negara hulur sumbangan
Oleh KOSMO!

18 Julai 2022, 4:21 pm
PETALING JAYA – Pasukan Bantuan Bencana Istana Negara berlepas ke Baling, Kedah hari ini bagi misi menghulurkan sumbangan dan bantuan kepada penduduk yang terjejas banjir baru-baru ini.
Misi bantuan itu diketuai Juruiring Tentera Laut Seri Paduka Baginda, Laksamana Pertama Datuk Sharum Shaim dan melibatkan 26 sukarelawan terdiri daripada pegawai serta kakitangan Istana Negara serta 10 sukarelawan Pasukan Telekom Malaysia Reaching Out Volunteers (TMROVers).
Turut menyertai misi itu adalah Juruiring Polis Seri Paduka Baginda, Senior Asisten Komisioner Datuk Azry Akmar Ayob.
Istana Negara menerusi hantaran di Facebook berkata, sumbangan itu berupa peralatan elektrik seperti peti sejuk, mesin basuh, pengisar, periuk nasi serta barang keperluan lain iaitu tilam, selimut dan bantal.
Pasukan itu turut menyampaikan sumbangan baju sekolah, alat tulis dan kasut daripada Yayasan Al-Sultan Abdullah kepada 396 pelajar di Sekolah Menengah Agama (Arab) Yayasan Al Kahriah di Kupang.
“Pasukan ini turut membawa peralatan untuk membantu membersihkan kawasan yang terjejas seperti sekolah dan dewan komuniti.

“Pasukan Bantuan Bencana Istana Negara ditubuhkan atas cetusan idea Seri Paduka Baginda untuk menghulurkan bantuan dan sumbangan kepada mangsa yang hilang tempat berteduh dan kerugian besar akibat bencana,” ujar kenyataan itu.
Sebelum ini, pasukan itu menghulurkan sumbangan dan bantuan kepada mangsa banjir di Selangor dan Pahang sebelum ini
“Seri Paduka Baginda menzahirkan rasa simpati dengan ujian serta keperitan yang ditanggung mangsa banjir Baling dan menzahirkan harapan semoga bantuan yang dihulurkan dapat mengurangkan beban mereka,” katanya. -KOSMO! ONLINE


Pembangkang tolak RUU Sumber Air Perak 2022, minta dikaji semula
Oleh MOHAMAD HAFIZI BIN MOHD SAID

18 Julai 2022, 4:29 pm
IPOH – Pembangkang menggesa Rang Undang-Undang Sumber Air (RUUSA) Perak 2022 yang dibentangkan pada Sidang Dewan Undangan Negeri (DUN) ditarik balik bagi membolehkan kajian terperinci berkenaan enakmen pengurusan sumber air dijalankan.
Ketua Pembangkang Perak, Dr. Abdul Aziz Bari berkata, ini kerana, banyak perkara yang tidak persetujui oleh pembangkang dalam draf enakmen RUU itu antaranya kuasa pengarah lembaga pengurusan air yang terlalu besar jika enakmen tersebut diluluskan.
“Kami juga bimbang berlaku kenaikan caj penggunaan sekiranya air menjadi komoditi yang bersifat komersial apabila diletakkan di bawah pengurusan pengarah lembaga pengurusan air,” katanya pada sidang akhbar di Bangunan Perak Darul Ridzuan di sini hari ini.
Beliau berkata, kegagalan sesi libat urus yang diadakan bagi pelaksanaan RUUSA yang diadakan sebelum ini juga menjadi antara punca pembangkang menolaknya.
Katanya, sesi libat urus berkenaan hanya dipimpin oleh penasihat undang-undang dan bukan individu yang sepatutnya seperti Menteri Besar, Datuk Seri Saarani Mohamad atau Pengerusi Jawatankuasa Infrastruktur, Tenaga, Air dan Pengangkutan Awam Perak.
Selain itu, katanya, draf RUUSA Perak 2022 disifatkannya sebagai salin dan tampal (cut and paste) daripada enakmen berkaitan pengurusan sumber air Selangor.

Sementara itu, Ahli Dewan Undangan Negeri (ADUN) Pasir Pinji, Howard Lee Chuan How berkata, pihak pembangkang tidak menolak bulat-bulat RUUSA yang dibentangkan Saarani, namun disebabkan ia mempunyai terlalu banyak masalah serta tidak sempurna menyebabkan ia sukar diterima.
“Ada yang sukar kita terima di mana antaranya kuasa begitu besar diberikan kepada Pengarah Lembaga Pengurusan Sumber Air dan sekiranya undang-undang ini diluluskan ia akan mewujudkan begitu banyak masalah,” katanya. – KOSMO! ONLINE


Lelaki terjun bangunan 10 tingkat
Oleh KOSMO!

18 Julai 2022, 5:00 pm
BANDAR RAYA NEW YORK – Seorang lelaki berumur 55 tahun meninggal dunia selepas terjun dari atas sebuah bangunan pangsapuri di New York, Amerika Syarikat (AS) dalam kejadian Sabtu lalu, lapor akhbar New York Post.
Mangsa ditemui di halaman belakang bangunan 10 tingkat di alamat 330 East 79th St, Upper East Side sejurus sebelum pukul 1.15 pagi (waktu tempatan), kata polis.
Mangsa mengalami kecederaan serius selepas terhempas di atas tanah.
Polis percaya lelaki itu terjun dari bumbung bangunan 10 tingkat itu.
Lelaki dengan identitinya tidak didedahkan itu dibawa ke Hospital Cornell di mana dia kemudian disahkan meninggal dunia.
Dalam kejadian lain di kawasan berdekatan, seorang lelaki berusia 61 tahun maut selepas terjatuh dari tingkat enam sebuah bangunan ketika mencuci tingkap rumahnya. – Agensi


171 botol 5kg minyak masak dirampas
Oleh MOHD. HUSNI MOHD. NOOR

18 Julai 2022, 5:25 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) merampas 176 botol minyak masak botol 5 kilogram (kg) dari sebuah premis menjual guni dan memproses makanan di Port Dickson, Negeri Sembilan Jumaat lalu.
Pengarah Penguatkuasanya, Azman Adam berkata, minyak masak itu ditemui dalam 44 kotak dengan anggaran nilai RM7,920.
Beliau berkata, serbuan mendapati premis berkenaan menyimpan stok minyak masak melebihi had dibenarkan sama ada bagi tujuan perdagangan atau perniagaan.
“Ketika serbuan, seorang lelaki tempatan berusia 60-an mengaku sebagai pemilik premis dan memaklumkan menjalankan perniagaan menjual guni dan memproses makanan.
“Hasil pemeriksaan, pihak premis gagal mengemukakan sebarang dokumen permit kebenaran menyimpan barang kawalan berjadual di bawah Akta Kawalan Bekalan 1961,” katanya dalam kenyataan hari ini.
KPDNHEP membuka kertas siasatan di bawah Akta Kawalan Bekalan (AKB) 1961 bagi mengenal pasti punca bekalan minyak masak diperoleh. – KOSMO! ONLINE.


Polis sedia rakam percakapan Lufya
18 Julai 2022, 4:11 pm
PETALING JAYA – Polis bersedia merakam percakapan pelakon dan penyanyi, Lufya Omar berhubung insiden dia didakwa dipukul dengan kayu dalam cubaan menculik anak perempuannya, Laana Haura pada 10 Julai lalu.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, setakat ini, pihaknya masih menjalankan siasatan berhubung dakwaan tersebut.
“Kita menunggu kerjasama daripada Lufya untuk dirakam percakapan.
“Buat masa ini, tindakan sedang dijalankan bagi mengesan suspek yang disyaki terlibat dalam kejadian itu,” katanya pada sidang akhbar di Ibu Pejabat Polis Daerah (IPD) Petaling Jaya di sini hari ini.
Lufya membuat laporan polis mendakwa dia dipukul dengan kayu dalam cubaan menculik anak perempuannya, Laana Haura pada bulan lalu.
Laporan tersebut dibuat di Balai Polis Kota Damansara. – KOSMO! ONLINE


Rampas RM80 juta hidupan liar, terbesar dalam sejarah kastam
Oleh MOHD YUNUS YAKKUB

18 Julai 2022, 5:29 pm
KLANG – Jabatan Kastam Diraja Malaysia (JKDM) mematahkan penyeludupan pelbagai spesis hidupan liar terbesar dalam sejarah pasukan itu melibatkan rampasan 6,443 kilogram (kg) bernilai RM80 juta di Pelabuhan Barat, di sini baru-baru ini.
Dalam operasi pada pukul 2.40 petang, 10 Julai lalu membawa kepada rampasan 6,000kg gading gajah, tengkorak dan tulang haiwan (300kg), sisik tenggiling (100kg), tanduk badak sumbu (29kg), dan tanduk haiwan (14kg) yang dilakukan Bahagian Penguatkuasaan JKDM Zon Tengah, Unit II (Selangor).
Ketua Pengarah JKDM, Datuk Zazuli Johan berkata, rampasan itu dilakukan hasil pemantauan terhadap pergerakan kapal yang membawa tiga kontena dipercayai dari Afrika.
Menurut beliau, tindakan pemeriksaan saringan menggunakan mesin pengimbas terhadap sebuah kontena disyaki membawa kepada penemuan barangan larangan.
“Kapal tersebut dari Afrika sebelum ke Abu Dhabi dan. Ia sepatutnya berlayar ke Pasir Gudang, Johor, namun berhenti di Pelabuhan Klang.
“Spesis hidupan liar itu disembunyikan di belakang timbunan kayu dalam kontena tersebut,” katanya pada sidang akhbar di pejabat Kastam Selangor, Pelabuhan Utara hari ini.

Jelas beliau, siasatan awal mendapati kesemua barangan tersebut bukan untuk pasaran di negara ini. – KOSMO! ONLINE.


Shereen raih pengalaman berharga di Kejohanan Dunia
Oleh MUHAMMAD ZUHAILY BADLISHAH

18 Julai 2022, 4:18 pm
KUALA LUMPUR – Hajat pelari 400 meter (m) wanita negara, Shereen Samson Vallabuoy mencipta sejarah pada Kejohanan Olahraga Dunia 2022 di Eugene, Oregon, Amerika Syarikat (AS) awal pagi tadi tidak berjalan seperti diharapkan.
Perjalanannya terkandas di peringkat saringan apabila mengakhiri perlumbaan pada tempat ketujuh daripada lapan peserta dengan catatan masa 53.57 saat (s) dalam aksi di Hayward Field itu.
Biarpun masa dilakukannya kurang memberangsangkan berbanding catatan-catatan terdahulunya dalam tahun ini, namun penglibatannya sekurang-kurangnya mampu memberikan satu pengalaman baharu buat Shereen.
“Saya kecewa dengan diri sendiri kerana membuat kesilapan teknikal. Saya bersyukur kerana diberikan peluang untuk bertanding di sini hari ini.
“Namun, saya perlu bersemangat dan memandang ke hadapan untuk memastikan saya dalam keadaan positif sebelum ke Sukan Komanwel,” katanya ketika dihubungi Kosmo! hari ini.

Empat pelari daripada saringan Shereen awal pagi tadi berjaya mara ke separuh akhir iaitu atlet Poland, Anna Kielbasinska (50.63s), atlet Jamaica, Candice McLeod (50.76s), atlet Great Britain, Victoria Ohuruogu (51.07s) dan Lada Vondrova dari Republic Czech (51.55s).

Pengalaman berharga itu pastinya mampu mematangkan Shereen untuk memberikan larian yang lebih baik dalam kejohanan besar seterusnya iaitu Sukan Komanwel Birmingham 2022 bermula 28 Julai ini.
Ia bakal memberi peluang kedua buat Shereen untuk cuba memecahkan rekod 400m wanita kebangsaan berusia 29 tahun milik Rabia Abdul Salam dengan catatan 52.56s dilakukan pada Kejohanan Olahraga Asia 1993. – KOSMO! ONLINE


Bank Islam lancar Be U
Oleh KOSMO!

18 Julai 2022, 5:32 pm
PETALING JAYA – Bank Islam Malaysia Berhad (Bank Islam) melancarkan Be U, iaitu sebuah bank digital berasaskan teknologi awan sepenuhnya.
Aplikasi perbankan serba baharu itu membolehkan pengguna menyempurnakan transaksi perbankan mereka dengan lancar tanpa perlu mengunjungi cawangan, selain berperanan memperluaskan lagi keterangkuman kewangan dengan menyasarkan golongan muda dan celik digital.
Tersedia kepada orang ramai sejak pertengahan Jun lalu, Bank Islam menyasarkan antara 350,000 dan 400,000 muat turun, serta pengguna aplikasi Be U dalam tempoh 12 bulan pertama.
Pengguna boleh memuat turun aplikasi Be U Bank Islam secara percuma melalui Google Play Store serta Apple App Store dan pembukaan akaun Be U melalui platform tersebut tidak melibatkan sebarang caj.
Ketua Pegawai Eksekutif Kumpulan, Mohd. Muazzam Mohamed berkata, Be U adalah pencetus perubahan bagi Bank Islam dan industri perbankan Islam.
“Ia adalah produk yang berhasrat untuk reka bentuk semula dan memangkin pertumbuhan masa depan Bank ini dengan memanfaatkan landskap teknologi kewangan yang pesat berubah, sekali gus membolehkan pelanggan mengakses penyelesaian kewangan yang berpatutan dan mudah digunakan.

“Melalui Be U, Bank Islam beralih fokus daripada mementingkan produk kepada sifat mengutamakan pelanggan dalam membentuk produk yang memenuhi keperluan mereka,” katanya dalam satu kenyataan.
Mohd. Muazzam menambah, fungsi atau tawaran baharu dalam aplikasi Be U akan diperkenalkan secara berperingkat dalam tempoh 12 bulan akan datang.
“Ini termasuk deposit bertempoh, pasaran gig, kad debit, pengurusan kewangan peribadi, pembiayaan mikro, takaful mikro dan banyak lagi,” ujarnya.


Ribut petir di Kedah, Selangor dan Kuala Lumpur petang ini
Oleh SITI A'ISYAH SUKAIMI

18 Julai 2022, 4:16 pm
PETALING JAYA – Amaran ribut petir, hujan lebat dan angin kencang dijangka melanda di beberapa kawasan di Kedah, Selangor dan Kuala Lumpur sehingga pukul 6 petang ini.
Jabatan Meteorologi Malaysia (MetMalaysia) memaklumkan, kawasan di Kedah melibatkan Kuala Muda, Baling dan Kulim manakala, Selangor pula di Hulu Langat.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Dalam masa sama, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya pada hantaran di Facebook hari ini. -KOSMO! ONLINE


Bukan masa nak tamak, bolot semua tawaran – Fasha Sandha
Oleh SAIRUL ZAMRI MISRANI

18 Julai 2022, 4:26 pm
KUALA LUMPUR – Aktres versatil Fasha Sandha mengakui sekarang sudah bukan masa untuknya membolot semua tawaran lakonan semata-mata demi mengejar populariti atau bayaran lumayan.
Kata Fasha, situasi sedemikian pernah dilalui ketika zaman kemuncak kerjaya lakonannya beberapa tahun lalu. Di sebalik penat lelah menjayakan semua tawaran yang tidak pernah berhenti, dia bagaimanapun menyedari seperti ada sesuatu yang tidak kena dengan dirinya.
“Kalau dulu memang saya jenis tak pilih ‘job’ (tawaran), terima sahaja apa yang datang sampai kadang-kadang terkejar-terkejar dan tiada masa untuk diri sendiri.
“Tapi sekarang, benda macam tu sudah tidak boleh saya praktikkan lagi. Zaman itu sudah lama berlalu. Saya lebih rela terima satu naskhah yang beratus-ratus episod panjangnya dan melepaskan tawaran lain demi kualiti kerja.
“Mana-mana tawaran yang datang serentak, saya akan tengok dulu dan pilih salah satu yang bersesuaian. Kita pun tak nak susahkan pihak lain kalau jadi apa-apa masalah (disiplin) di kemudian hari nanti,” katanya.
Fasha atau nama sebenarnya Nur Fasha Sandha Hassan, 38, ditemui pada majlis tontonan episod kemuncak drama bersiri Dendam Seorang Isteri bertempat di Panggung Asia, di sini baru-baru ini.

Mengulas mengenai disiplin dan komitmen kerjaya yang diberikan 100 peratus serta dicontohi anak seni lain, Fasha menyifatkan cara kerja yang diamalkan selama ini menjadi resipi pihak produksi senang bekerjasama dengannya.
“Saya sangat berbesar hati apabila masih diterima dan diberikan pelbagai peluang lain sepanjang berada dalam bidang seni sejak 16 tahun lalu.
“Apa yang paling penting ialah keikhlasan kita dalam melakukan sesuatu tugas yang diberikan tak kira dalam lakonan atau bidang lain.
“Saya percaya untuk terus berjaya, perlu mengekalkan cara kerja dan berdisiplin dalam menjayakan sesuatu naskhah.
“Tak susah pun hendak bekerja dengan saya, cuma saya tidak suka membuat orang menunggu. Sejak kecil dan di sekolah, saya sudah diterapkan dengan disiplin yang tinggi iaitu apabila dilantik menjadi pengawas,” katanya.
Berkongsi mengenai kejayaan naskhah terbabit, Fasha tidak menjangka sambutan yang memberangsangkan daripada penggemar drama tempatan.
“Alhamdulillah, saya sendiri tidak sangka daripada 80 episod, akhirnya kami menambah kepada 85 episod pula.
“Setiap naskhah yang saya jayakan mempunyai cabaran dan kelebihan tersendiri. Bukan mudah untuk saya menjayakan dua watak dalam masa sama.
“Lebih menarik, drama tersebut turut mencatatkan jumlah rating tertinggi iaitu 5.5 juta tontonan. Selepas sekian lama, akhirnya naskhah ini menamatkan siaran pada Jumaat lalu,” ujarnya gembira. – KOSMO! ONLINE


Haneesya Hanee tak cemburukan Anna Jobling
Oleh MOHD. HAIKAL ISA

18 Julai 2022, 3:43 pm
PETALING JAYA – Sedar belum cukup dikenali berbanding rakan seperjuangannya, Anna Jobling, pelakon Haneesya Hanee tidak berasa cemburu dengan ledakan populariti yang sedang diraih heroin Melur Untuk Firdaus itu.
Haneesya atau nama sebenarnya, Sharifah Haneesya Hanee Sayed Sahalan berkata, dia percaya bahawa rezeki datang dari Ilahi.
“Kalau kalian rasa saya jenis manusia yang senang cemburu dengan kejayaan orang lain, biar saya beritahu bahawa saya bukan begitu.
“Alhamdulillah, ibu saya telah membesarkan saya dengan baik untuk percaya bahawa rezeki itu datangnya dari Allah,” katanya menerusi satu hantaran dalam Instagram.
Ujar Haneesya lagi, dengan usaha yang berterusan untuk terus menyinar dalam industri seni tanah air, rezeki lambat-laun akan hadir dalam hidupnya.
“Sifat cemburu adalah untuk orang-orang yang lemah. Ibu saya tidak melahirkan seorang anak yang lemah.

“Apabila masanya sudah tiba, kita akan berjaya dapatkan apa yang kita telah usahakan. Ibu juga sentiasa berpesan bahawa kehidupan ini umpama putaran jam, apabila sudah sampai waktu, ia akan berlaku,” katanya.
Terdahulu, khalayak khususnya netizen galak membuat perbandingan perjalanan karier antara Haneesya dengan Anna yang semakin menyinar sebagai seorang pelakon selepas membintangi drama rantaian, Melur Untuk Firdaus,
Haneesya, 22, tampil menjawab beberapa persoalan yang ditimbulkan peminat menerusi ruangan soal jawab dalam Instastory.
“Saya mungkin tidak dikenali. Tetapi, saya masih ada pendapatan, membayar bil dan hidup bahagia bersama keluarga. Itu yang saya perlukan dalam hidup,” coretnya menjawab soalan peminat sama ada dirinya cemburu dengan kejayaan Anna sekarang.
Untuk rekod, Haneesya merupakan juara program realiti, Dewi Remaja 2018/2019 namun kemenangan tersebut ditarik semula berikutan penyebaran rakaman video dirinya berparti liar di sebuah kelab malam dalam media sosial.
Anna pula merupakan antara finalis progran sama namun menempa nama sebagai seorang aktres selepas drama lakonannya bersama Meerqeen mencetus fenomena luar biasa dalam kalangan penonton. – KOSMO! ONLINE


Tipu pakej haji: Lima individu direman tiga hari
Oleh MOHAMAD FAIZAL HASHIM

18 Julai 2022, 2:53 pm
JOHOR BAHRU – Lima individu termasuk pemilik sebuah agensi pelancongan direman selama tiga hari bermula hari ini bagi membantu siasatan kes jemaah haji terkandas di Lapangan Terbang Antarabangsa Kuala Lumpur (KLIA), Sepang pada 7 Julai lalu.
Perintah reman dibenarkan Majistret Mohd. Zulhilmi Ibrahim selepas meluluskan permohonan Pegawai Penyiasat Ibu Pejabat Polis Daerah Johor Bahru Selatan.
Ketua Polis Johor, Datuk Kamarul Zaman Mamat berkata, setakat ini pihaknya menerima empat laporan kes bakal jemaah haji yang terperdaya dengan tawaran visa furada sebuah agensi pelancongan.
“Kita akan menyiasat secara terperinci sebelum berkongsi maklumat lanjut,” katanya ketika dihubungi hari ini.
Pada 9 Julai lalu, Polis Diraja Malaysia (PDRM) menahan lima individu termasuk pemilik sebuah agensi pelancongan, yang dipercayai terbabit kes 380 individu yang terkandas di KLIA.
Kelima-lima suspek berusia 30 hingga 60 tahun itu ditahan dalam serbuan di ibu negara. Mereka terdiri daripada pemilik agensi pelancongan dan isterinya, ejen serta pekerja di agensi terbabit.

Sebanyak 25 laporan polis diterima di Selangor membabitkan kerugian berjumlah RM620,000 dan 23 lagi laporan polis diterima di Kuala Lumpur membabitkan kerugian RM766,500.
Empat lagi laporan polis diterima di Pahang membabitkan kerugian RM874,000, Pulau Pinang (RM32,000), Perak (RM25,000), Negeri Sembilan (RM16,000), Terengganu (RM38,000) dan Johor.-KOSMO! ONLINE


Lagi kes hina agama Islam di media sosial
Oleh KOSMO!

18 Julai 2022, 3:10 pm
PETALING JAYA – Sejak kebelakangan ini ramai individu dilihat cuba membuat provokasi di media sosial dengan membuat kandungan menghina agama Islam.
Terbaharu, menerusi sebuah klip video yang dikongsi di laman Facebook IRDK Respond Team, seorang lelaki dengan biadap telah menghina agama Islam.
Malah, lelaki yang mengenakan seluar jeans lusuh pendek dan berbaju merah itu juga telah mencabar orang Islam supaya mencari dan berhadapan dengannya jika berani.
Berdasarkan klip video berdurasi empat minit 13 saat itu juga, lelaki terbabit menggambarkan Islam dan penganutnya sebagai pengecut.
“Islam itu hanya di punggung aku, semua orang Islam penakut (pengecut) hanya berani bila ramai.
“Kenapa pergi pukul orang itu ramai-ramai kalau berani pergilah seorang, lama dah aku cakap Islam ini jahat, kamu semua macam kera (monyet),” cabar lelaki tersebut.

Bagaimanapun, tidak dapat dipastikan di mana lokasi lelaki tersebut berada dan bila klip video tersebut dirakam.
Namun, berdasarkan loghat yang digunakan lelaki itu, difahamkan dia berasal dari sebuah negeri di Pantai Timur ataupun di sebelah selatan negara jiran, Thailand.
Susulan perkongsian itu, rata-rata pengguna mengecam lelaki tersebut dan mahu pihak berkuasa menyiasat klip video itu.
“Semakin ramai yang berani menghina agama Islam, pihak berkuasa sila tangkap segera orang ini,” tulis Ema Efendi.
“Aih bro, bro menjual ke tu? kalau ada yang nak membeli kejap lagi pecah bibir bro tu, bila luka berdarah baru ada akai,” kata Azie Safiya.
Turut meninggalkan komen adalah seorang lagi pengguna dikenali sebagai Ranger Hijau.
“Bunyi ko kecek (percakapan) macam orang belah negara jiran (Thailand),” katanya.- KOSMO! ONLINE.


New Zealand catat inflasi tertinggi dalam tempoh 32 tahun
Oleh KOSMO!

18 Julai 2022, 4:04 pm
WELLINGTON – Inflasi di New Zealand melonjak kepada 7.3 peratus sekali gus tertinggi dalam tempoh 32 tahun, demikian menurut angka rasmi yang dikeluarkan hari ini.
Pendorong utamanya adalah kenaikan harga bahan api seperti petrol dan diesel di samping peningkatan kos makanan serta perumahan, demikian menurut angka rasmi, Stats NZ yang meletakan kadar inflasi kini menyamai paras tertinggi dalam tahun 1990.
“Masalah rangkaian bekalan, kos buruh dan permintaan tinggi yang berterusan menyebabkan kos pembinaan rumah baharu meningkat,” kata pegawai Stats NZ, Jason Attewell.
Awal bulan ini, bank pusat New Zealand meningkatkan kadar faedah penanda aras kepada paras tertinggi sejak enam tahun lalu dan memberi amaran bahawa peningkatan seterusnya mungkin berlaku.
Ketua pakar ekonomi ANZ, Sharon Zollner memberitahu stesen televisyen tempatan, TVNZ bahawa wujud risiko harga barang akan meningkat lebih tinggi.
Katanya, walaupun inflasi menyebabkan kehidupan pengguna menjadi sukar, mereka masih terus berbelanja.

“Kerajaan tidak boleh mengubah faktor global yang menjadi punca kenaikan harga berlaku,” kata Menteri Pengangkutan, Michael Wood.
Semalam kerajaan New Zealand menyatakan bahawa langkah bantuan untuk bahan api dan pengangkutan awam akan diteruskan sehingga Januari tahun depan. – AFP


Lelaki bakar kedai dan rosakkan kereta ditahan, positif dadah
Oleh ABDUL RASHID ABDUL RAHMAN

18 Julai 2022, 2:57 pm
ROMPIN – Tindakan seorang lelaki yang bertindak membakar kaunter sebuah kedai makan dan merosakkan sebuah kereta menggunakan sabit membawa padah apabila ditahan pihak polis.
Ketua Polis Daerah Rompin, Deputi Superintendan Mohd. Azahari Mukhtar berkata, suspek yang berumur 35 tahun ditahan di sebuah rumah di Perumahan Banjir di sini kira-kira pukul 5 petang Jumaat lalu.
“Suspek ditahan reman sehingga 20 Julai ini dan kes disiasat mengikut Seksyen 427 Kanun Keseksaan kerana khianat harta benda.
“Suspek yang menghidapi penyakit Bipolar Disorders juga disiasat di bawah Seksyen 15 (1) (a) Akta Dadah Berbahaya 1952 kerana didapati positif dadah,”katanya di sini hari ini.
Menurut Mohd. Azahari dalam kejadian pada 15 Julai lalu suspek dilaporkan datang ke sebuah kedai makan di Bukit Serdang di sini dan membakar kaunter pembayaran kedai tersebut.
Berdasarkan rakaman kamera litar tertutup (CCTV) suspek kelihatan meluru masuk ke kedai berkenaan dan mencurahkan minyak sebelum membakar kaunter pembayaran itu.

Katanya, sebelum itu pada 14 Julai, suspek juga telah merosakkan kenderaan menggunakan sebilah sabit di Balai Cukai Balak Hutan du Jalan Selendang-Berabong di sini – KOSMO! ONLINE


KB Sentral dijangka siap hujung 2025
Oleh ROSMIZAN RESDI

18 Julai 2022, 3:02 pm
KOTA BHARU – Pembinaan Terminal Stesen Bas Bersepadu Kota Bharu (KB Sentral) yang bakal memberi keselesaan kepada pengguna pengangkutan awam terutamanya bas ekspres di Kelantan dijangka siap menjelang penghujung tahun 2025.
Pengerusi Jawatankuasa Kerja Raya, Infrastruktur, Pengangkutan dan Utiliti negeri, Datuk Azami Mohd. Nor berkata, projek terbabit dijalankan bagi menggantikan Terminal Bas Kota Bharu, Lembah Sireh di sini yang pada asalnya merupakan stesen bas sementara.
Menurutnya, sebelum ini, kerajaan negeri telah mengeluarkan dokumen permintaan cadangan atau Request For Proposal (RFP) bagi projek pembangunan KB Sentral pada hujung tahun 2020.
“Proses RFP itu tergendala ekoran negara dilanda pandemik Covid-19 dalam tempoh dua tahun. Sehubungan itu, kerajaan negeri telah memilih satu pembangunan KB Sentral di atas tanah seluas 0.4 hektar yang merangkumi terminal bas, bangunan komersial dan pangsapuri pada 1 Jun lalu.
“Terminal bas yang baharu dijangka siap pada hujung 2025 manakala keseluruhan pembangunan lain di kawasan itu akan siap secara berperingkat dalam tempoh sembilan tahun,” katanya ditemui pemberita selepas persidangan Dewan Undangan Negeri (DUN) Kelantan di Kompleks Kota Darulnaim di sini hari ini.
Dalam perkembangan berasingan, Azami ketika diminta untuk mengulas mengenai masalah air Kelantan berkata, kerajaan negeri sedang meneliti perancangan kaedah Takungan Air Pinggiran Air Sungai (TAPS) dan Takungan Empangan bagi menangani masalah itu.

Menurutnya, cadangan pembinaan TAPS dengan kapasiti 500 juta liter sehari telah dirancang di Labok, Machang dan ia telah dibawa kepada kerajaan persekutuan untuk kelulusan pelaksanaan menerusi Rancangan Boleh Pinda 3 dalam Rancangan Malaysia Ke-12.
“Ketika ini, sumber air mentah untuk perkhidmatan bekalan air awam di Kelantan adalah melalui pengekstrakan air sungai dianggarkan sebanyak 47 peratus, tapisan air sungai (29 peratus) dan air tanah (24 peratus).
“Syarikat Air Kelantan Sdn. Bhd. juga merancang menaik taraf dan membina Loji Rawatan Air baharu selain melaksanakan program penukaran paip uzur untuk mengurangkan kadar air tidak terhasil,” katanya. – KOSMO! ONLINE


Remaja lelaki maut rempuh kereta
Oleh NOR AZIAH MAT NOH

18 Julai 2022, 3:35 pm
PETALING JAYA – Seorang remaja lelaki maut apabila motosikal dinaiki melanggar sebuah kereta dari arah bertentangan dalam kemalangan di hadapan stesen minyak, Desa Mentari, di sini petang semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kemalangan itu berlaku pada pukul 6.30 petang semalam.
“Siasatan awal mendapati kemalangan berlaku apabila penunggang motosikal itu melanggar sebuah kereta jenis Mercedes Benz 230E yang sedang membelok ke kanan dari arah bertentangan.
“Mangsa yang merupakan remaja lelaki berusia 18 tahun itu telah meninggal dunia semasa menerima rawatan di Pusat Perubatan Universiti Malaya (PPUM),” katanya dalam satu kenyataan di sini hari ini.
Tambah Fakhrudin, saksi kejadian diminta tampil ke balai polis berhampiran atau berhubung terus dengan Pegawai Penyiasat Trafik, Inspektor Mohd. Hafeez Faesal di talian 01132311232 bagi membantu siasatan. – KOSMO! ONLINE


Mahkamah beri tempoh sebulan Khalid Redza lantik peguam
Oleh NOR SHAFAWATI YUP

18 Julai 2022, 2:45 pm
SEREMBAN – Mahkamah Sesyen di sini hari memberi tempoh sebulan kepada tertuduh, Khalid Redza Shuib untuk melantik peguam bagi tuduhan menyebabkan cedera parah ke atas seorang wanita dan kes pengabaian kanak-kanak.
Hakim Rushan Lutfi Mohamed berkata, Khalid Redza, 41, perlu melantik peguam segera sebelum prosiding kes tersebut diteruskan.
“Kalau tiada peguam, awak kena bawa sendiri kes ini. Mahkamah bagi tempoh sebulan untuk lantikan peguam,” katanya.
Terdahulu, Khalid Redza berkata, dia masih belum melantik peguam dan memerlukan sedikit masa kerana tidak dapat berhubung dengan keluarga.
Timbalan Pendakwa Raya, Goh Hsiao Tung memberitahu, laporan perubatan kes telah diperoleh dan memohon satu tarikh untuk serahan dokumen serta lantikan peguam.
Tertuduh didakwa dengan sengaja menyebabkan cedera parah terhadap Siti Syarifah Aibiddin, 35, dengan menyimbah air panas sehingga kulitnya melecur.

Lelaki itu turut didakwa melakukan pengabaian ke atas Sufiy Hasrul Izwan, 20 bulan. Kedua-dua kesalahan dilakukan di lokasi sama pada 1 Disember 2020 hingga 23  Mac lalu. Sebutan semula kes 18 Ogos ini.
Sementara itu, di Mahkamah Majistret, sebutan semuka kes Khalid Redza yang dituduh membunuh kanak-kanak perempuan dan wanita ditetapkan pada tarikh sama.
Majistret Mohd. Firdaus Salleh dan Norzaliza Tesmin menetapkan tarikh tersebut selepas pihak pendakwaan memaklumkan laporan makmal, forensik dan kimia masih belum diperoleh hari ini.
Khalid Tedza turut berdepan pertuduhan dengan sengaja menyebabkan kecederaan parah ke atas Siti Syarifah. Peguam pemerhati, Noor Azizi Abdull Aziz yang mewakili pihak keluarga mangsa turut hadir di mahkamah.
Pada 13 April lalu, Khalid Redza dan anak perempuannya yang masih di bawah umur didakwa membunuh kanak-kanak perempuan, Hanan Hasrul Izwan, 5, susulan penemuan tengkorak dan cebisan tulang pada 7 April lalu. Lelaki itu juga didakwa membunuh Meriamah Abdullah Basam, 29. – KOSMO! ONLINE